text:
Pemilihan Bupatiné suba atiban liwat. Pangruakan jalané ané ngojong ka panyucian pura désané suba majalan akilo tengah. Kéto Bapa Madé Bayu ngingetang. Sambilanga masadahan di saka balé ampiké, Bapa Madé Bayu nrawangang paliatné ka bulihé kaja ané sedek gading ulian ambengané pada tuh baan teraké makelo.
Kopi ané ada di sampingné mara duang siupan kategehang. Depinanga nyem tusing buin ingetanga. Kenéhné sayan-sayan mailutan yén inget tekén apa ané sesai dingeha. Dingeha nyabran matemu di rurungé, pasangkepan, wiadin di patuakan.
“Bli, kadén Bli Madé ané ngutsahayang doser dugas kampanye pemilihan Bupatiné ané mara ené. Koné amun suba mapilih kal ada doser ané ngwantu pangruakan jalané ka panyucian désané.” Bapa Wayan Desek nakonin Bapa Madé dugas ia matulung menain balé paonné Bapa Madé.
Sambila maangsegan Bapa Madé makenyem. “Saja ento,Yan. Bli mula ané ngedengang masyarakaté dugas Bupatiné ané malinggih jani kampanye.”
“Ngudiang tondén ada gatrané, Bli. Sayan endepang sayan reneng.”
Buin Bapa Madé makenyem.
“Wayan kadén suba nawang. Suud Bli ngutsahayang kéto, kadén Bupatiné nekain undangan klian banjar dinasé ané ngedengang calon lénan dugasé kampanye.”
“Tiang inget, Bli. Buina ané paling tiang ingetang raos klian banjar dinasé dugasé ento. Raos ané ngorahang sangkaning utsaha danéné Bupatiné ané jani nyidayang oméh maan suara di banjarané dini. Raos ané makrana tiang nakonin Bli, ngudiang mendep utsahan Bliné akuin anak lén.” Bapa Desek ngretekang giginné ciri basangne gedeg.
“Ané sanget tandruhin tiang, kanti ka jani Bli tusing buin nuturang, kénkén utsahan Bliné ané suba liwat totonan?” Buin Bapa Desek matakon.
Madingehang raosné Bapa Sedek, Bapa Madé buin makenyem.
“Apa buin perlu tuturang? Suba jelas makejang kramané nawang, Bli mula tusing dadi andelang mautsaha ngilonin krama.”
“Bli, sing dadi Bli ngorahang kéto.” Bapa Sedek tengkejut. Tusing ngadén pesu pasaut nyamput uli bibihné Bapa Madé.
Ngingetang reraosané ajak Bapa Desek, Bapa Madé ngediang paliat uli bulihé kangin. Nyeledét kopinné ané nu masisa atengaha laut nyemak. Marasa suba émbonan, ia ngelurin kurenné. “Tut, gaénang ja Bli kopi buin. Apa né sépanan nyiup suba énggalan émbon.”
Marasa biasa kurenné masolah buka kéto, Meme Ketut tusing buin matakon laut ngaénang tur ngabaang kurenné kopi.
Maan kopi anget-anget. Bapa Madé tusing buin ngantiang émbonan, nyerudut kopinné kanti telah. Suudé ngopi, Bapa Madé ngulihang padidi gelasné ka paon.
Nglanturang ngojog balé ampiké, Bapa Madé maebahan sambilanga magalengan lima. Kapah-kapah nyledétin Mémé Ketut ané sedek itep milpilang ulatan dungki ané mara suud gaéna.
Sambila nyempang Bapa Madé inget dugas suud pamilihan Bupatiné, Kelian Banjar Dinasé teka mulihné. Ngortaang calon Bupatiné ané menang tur ané kalah.
“To, cara saja cara ané suba tarka. Calon Bupatiné ané nu jenek pasti kal menang.” Mara suud orahina negak, tondén maan nakonin kéné-keto, kelian banjar dinasé suba ngawitin ortanné.
“Men, sajané Bli suba nawang nyén ané makatang suarané paling liuna?” Bapa Madé nyaru matakon. Nyaruang tandruh kenehné nampi raos klian banjar dinasé.
“Suba, apa buin pianak bliné mula sesai gradag-grudug ajak Bapak Bupati ané buin mapilih ento.” Sautné klian banjar dinasé sambila kedék. Kedék anak bangga. Bangga wiréh ané centokina menang. Kedék ané ngaé kenehné Bapa Madé nyumingkin tandruh.
“Melah ya kéto, Bli. Madakang apa ané idihang tekén Bapaké dugasé enu dadi calon sida énggal kaisinang.”
“Unduk ento, da buin Madé tandruh. Pastika lakar teka. Buina bli ané kal milu ngurusang.”
“Suksma, Bli. Tiang ané tusing nawang apa-apa pastika suba tusing nyidaang ngurusang. Jani, ada Bli ané kel ngurusang, cager suba tiang énggal kal teka.”
“Cutetné ané jani, Madé amen maurusan tekén Bapaké, jalan ajak Bli majalan.” Kéto klian banjar dinasé munggel raosné Bapa Madé.
“Nah, Bli. Nyén buin cagerang tiang sajabaning Bli.” Klian banjar dinasé sayan lega maan pasaut kéto uli Bapa Madéné. Sambila makenyem girang laut ngorahang lakar nglanturang pajalanné ka tegalé.
Suud tekaina tekén klian banjar dinasé, pang telu Bapa Madé nesek klian banjar dinasé apang énggalang ja ngurusang doseré ané lakar anggo ngruak jalané ka panyucian désané. Paling maluna dugas Bupatiné mara jenek telung sasih. Dugas desekina ento, klian banjar dinasé ngorahang mara ibi nangkilin Bupatiné di umahné. Orahanga doseré lakar teka buin asasih.
Limang sasih suudé nekain klian banjar dinasé, Bapa Madé buin nesekin dugas klian banjar dinasé ngundang Bupati nuju odalan di pamaksanné. Nanging klian banjar dinasé ngorahang tusing juari wiréh sapetekan Bupatiné dugasé ento tusing ada kaitana tekén usulané dugas kampanye.
Panyuudné, petang bulan ané mara liwat, Bapa Madé nesek klian banjar dinasé. Dugasé ento, Bapak Bupati nekain undangan klian banjar dinasé sedek natahin pianakné. Nesekin awai suudné Bapak Bupati teka. Pasaut ané tampina ngaé Bapa Madé masesangi, tusing buin nesek klian banjar dinasé ngurusang doser.
Bapa Madé masesangi kéto, sawiréh pasaut ané tampina, “bli tusing pesan nyidayang ngurusang ento dugasé Bapak Bupati rauh. Madé suba nawang, telu wai bli nekaang undangan soroh pejabat.
“Bapa, Bapa bangun ja akesep.” Bapa Madé tengkejut dugas ningeh ada ané ngaukin. Mara nolih sambilanga negakang déwékné, ia nepukin Putu Kalér teka.
“Kénkén,Tu?” Bapa Madé matakon.
“Nah negak malu.” Bapa Madé nundén Putu Kalér negak satondené patakoné malunan maan pasaut.
“Bapa, cutetné jani tiang lakar ngajak Bapa malancaran. Apang ada ajak tiang ka kota, Pa.”
“Malancaran ngudiang to, Tu?”
“Nah, té, Pa. ngidih galah malu bedik wainé jani.”
“Apanga jani?” Patakoné Bapa Madé kaanggutin olih Putu Kalér.
Marasa tusing ja lakar mocolang gaé. Bapa Madé ninutin. Suud masalinan tur morahan tekén somahné. Bapa Madé magandéngan sepéda motor luas ajaka Putu Kalér. Pajalanné saja ka kota. Suud nyeluksuk ka paumahané ané renyep, Putu Kalér ngrérénang di aap umah ané linggah tur mataman asri.
“Dija né, Tu?”
Putu Kalér tusing masaut lantas majalan katutug baan Bapa Madé. Teked di angkul-angkul umahé melah totonan Putu Kalér kaanggutin olih satpamé ajaka dadua laut ané besik ngatehin macelep ka ruang tamiu.
Tondén maan matakon buin, uli kori ané maukir tur maprada pesu anak luh jegég yadiastun yusané suba asah tekén Bapa Madé.
“Bapak jani nu rapat di gedung DPRD. Né ada papéten buat Putu.” Anaké luh ento ngenjuhang map barak suudé nyeledét tur makenyem tekén Bapa Madé. Bapa Madé makenyem sarwi maanggutan.
Satondéné Bapa Madé maan mategtegan, anaké luh totonan suba makalah buin suudé ngorahin Putu Kalér nu ngantiang di ruang tamiuné ténénan.
Map barak ané mara enjuhina totonan édéngina Bapa Madé. Buka sander tatit, Bapa Madé makesiab nepukin mapé ento misi kertas masurat adan tur tanda tanganné. Betén kertas ento, ada masi kertas ané misi adan lan tanda tangan satus duang dasa krama bebanjaranné.
Satondéné tegteg bayunné, sagét anaké luh ento buin pesu lan ngorahin Putu Kalér dadi mapamit suudé ngenjuhang kartu nama.
Teked di tongosné ngejang sepéda motor, Bapa Madé matakon nyén anaké luh totonan. Sambil nyetarter motorné, suudé Bapa Madé negak di durinné, Putu Kalér masaut, “ento rabinné Bapak Bupati.”
Maimbuh tengkejutné Bapa Madé. Apa buin ngingetang kertas ané ada di map baraké. Isinné, doseré kabuungang anggona ngruak jalané ka panyucian désané. Ané makrana suba kaganti aji pipis satus yuta. Pipisé ento pesu ulian pangidih kramané lakar anggona menain balé banjar. Bukti pangidihné ento surat pernyataan lan tandatangan di kertas ané mamap barak.
“Surat pernyataané suba atiban. Balé banjaré dija benaina?” Bapa Madé ngregkeng di kenehné buina gigine ngretek.


c: text/html

text:
1Sajeroning tiang makarya sareng-sareng ring Ida Sang Hyang Widi Wasa, tiang mapinunas ring semeton; tampija sih pasuecan Ida Sang Hyang Widi Wasa; sampunangja semeton nglemenahang sih pasuecane punika. 2Ring Cakepan Sucine Ida Sang Hyang Widi Wasa masabda: "Dikalan Ulun ledang, Ulun suba madingehang kita, tur didinane Ulun ngrahayuang, ditu Ulun suba nulungin kita." Pirengangja, puniki masan semetone kaledangin antuk Ida Sang Hyang Widi Wasa, tur puniki rahina pabuat semeton jaga nampi karahayuan. 3Tiang nenten mamanah nyadelin sapasira jua, mangda tiang nenten kiwangang antuk sapasira jua. 4Nanging ring saparipolah tiange, tiang nyinahang, mungguing tiang puniki parekan Ida Sang Hyang Widi Wasa. Tiang nyinahang indike puniki, malantaran tiang sabar nandang kamewehan. 5Tiang sampun katigtig, kapangkeng miwah ngarepin anak iur, tiang sampun kanggen panjak, tiang magadang miwah makenta; 6madasar antuk laksanane sane polos, saha madasar antuk pangweruhan tiange, antuk kasabaran miwah sih kapiolasan, sajeroning patunggilan Roh Ida Sang Hyang Widi Wasa miwah masrana kapitresnan sane sujati, malantaran nglumbrahang orti sane sujati miwah malantaran kakuasan Ida Sang Hyang Widi Wasa, tiang nyinahang mungguing tiang puniki parekan Ida Sang Hyang Widi Wasa. Tiang nganggen kasujatian pinaka sanjata buat anggen tiang nglurug wiadin buat nindihin dewek tiange. 8Tiang kajiang, tiang kanistayang; tiang kaajumang, tiang kacacad. Yadiastun tiang jujur tiang kadalih mobab. 9Tiang kabaos tan kuningin, nanging sami anake sampun pada uning ring tiang. Tiang kasengguh padem, nanging tiang urip sakadi sane panggihin semeton. Yadiastun tiang kaala-ala, nanging tiang tan padem. 10Yadiastun tiang kakaryanang sedih kingking, tiang taler tan maren masuka rena. Pakantenanipun tiang tiwas, nanging akeh anak sane sampun dadosang tiang sugih. Pakantenanipun tiang tan maderbe punapa-punapi, nanging sujatinipun tiang maderbe saluiring paindikan. 11Parasemeton tiang ring kota Korintus. Tiang sampun terus terang mabaos ring semeton. Daging manah tiange sampun edengang tiang ring semeton. 12Tiang sampun ngagah daging manah tiange ring semeton, nanging semeton sane nenten ngagah daging pakayun semetone ring tiang. 13Sane mangkin tiang mabaos ring semeton, satmaka tiang mabaos ring pianak-pianak tiange: Enjuhinja tiang pangrasa, sakadi pangrasa sane sampun enjuhang tiang ring semeton. Gagahja daging pakayunan semetone ring tiang. 14Sampunangja semeton makarya sareng-sareng dados asiki ring anak sane durung pracaya, sakadi anak sane madue linggih sane pateh. Indike punika tan pacang sida mamargi. Punapike nyidayang kapatutane pacang matimpal ring kiwangane? Sapunapi jagi antuka sang galang pacang sareng-sareng ring sang peteng? 15Punapike nyidayang Ida Sang Kristus saadung ring I Setan? Paindikan sane encenke sane pateh ring pantaran anake pracaya miwah sane tan pracaya? 16Samaliha punapike wenten paindikan sane pateh ring pantaran Perhyangan Agunge miwah ring paradewane? Santukan iraga puniki pinaka Perhyangan Agung Ida Sang Hyang Widi Wasa, sane nyeneng, sakadi sabdan Idane: "Ulun lakar malingga sig kaulan Ulun, Ulun lakar ada di pantarannyane. Ulun lakar dadi Widinnyane tur ia lakar dadi kaulan Ulune." 17Kadi asapunika taler Ida Sang Panembahan masabda: "Makaadja kita uli di pantaran anake ento, tur palasangja iban kita uli anake ento, eda ngusud sawatek ane cemer, ditu mara Ulun bakal nampi kita. 18Tur Ulun bakal dadi Ajin kitane, tur kita bakal dadi pianak Ulune eluh muah muani. Aketo sabdan Ida Sang Panembahan Sane Maha Kuasa."
Copyright
Learn More

robotstxt: allowed

filter: keep


text:
Basita Paribasa : Peparikan
Peparikan puniki pateh sekadi wewangsalan, sakewanten binanipun wewangsalan punika wantah kalih palet (carik), yening peparikan kawangun antuk petang palet dados apada (satu bait) taler mawirama (berirama). Yaning saihang ring kasusastraan Indonesia, minab sekadi "Pantun". Peparikan kruna lingganipun "parik" artinipun awi (karang), polih pangiring -an dados parikan, kaduipurwayang dados peparikan, artinipun awi-awian utawi reragragan.
Peparikan punika taler sekadi sasimbing indik kahanan kalih polah janma, kawangun antuk lengkara petang carik dados apada (satu bait). Lengkara sane riinan kalih carik dados "sampiran", lengkarane pungkuran sane kalih carik dados arti sujati, saha mawirama purwakanti (a-b, a-b).
Umpami :
*
Be curik mabasa manis,
Bungkung pendok sedeng di tujuh,
Bajang cerik kenyungne manis,
Selat tembok makita nyujuh.
*
Bangsing di Banjar,
Bedeg majemuh di baleran,
Langsing buin lanjar,
Jegeg buin lemuh magoleran.
*
Ngalap wani ngaba kemong,
Dara lanang suba mati,
Anak jani liunan omong,
Mara sekenang tan pabukti.
*
Punyan glagah misi gabus,
Meli klungah bakat gosong,
Kudu gagah buin bagus,
Nganggo bungah kantong kosong.
*
Kubu linggah misi upih,
Gentong bolong misi buangit,
Kudu gagah ngaku ririh,
Kantong kosong sai ngelamit.


text:
1Rikala Ida Hyang Yesus ngaksi anake akeh punika, Ida raris munggah ka bukite. Sasampune Ida malinggih, parasisian Idane raris pada rauh nangkilin Ida. 2Raris Ida mapaica paurukan ring sisian Idane, asapuniki pangandikan Idane: 3"Bagia anake ane marasa teken dewekne katunan idep di ayun Ida Sang Hyang Widi Wasa, sawireh anake ento lakar muponin kawiryan Pamrentahan Ida Sang Hyang Widi Wasa. 4Bagia anake ane nandang duhkita, sawireh anake ento lakar kicen panglipur baan Ida Sang Hyang Widi Wasa. 5Bagia anake ane alap asor di ayun Ida Sang Hyang Widi Wasa, sawireh anake ento lakar muponin pasubayan Ida Sang Hyang Widi Wasa. 6Bagia anake ane bedak ngetel mabudi nglaksanayang pakarsan Ida Sang Hyang Widi Wasa, sawireh anake ento lakar kapurnayang baan Ida Sang Hyang Widi Wasa. 7Bagia anake ane malaksana kapiolasan marep teken anak lenan, sawireh anake ento lakar nampi sih pasuecan Ida Sang Hyang Widi Wasa. 8Bagia anake ane ning nirmala kenehne, sawireh anake ento lakar ningalin Ida Sang Hyang Widi Wasa. 9Bagia anake ane ngae dame di pantaran manusane, sawireh anake ento lakar kangkenin dadi putran Ida Sang Hyang Widi Wasa. 10Bagia anake ane kasangsarain uli krana nglaksanayang pakarsan Ida Sang Hyang Widi Wasa, sawireh anake ento lakar muponin kawiryan Pamrentahan Ida Sang Hyang Widi Wasa. 11Bagia cening yening kacacad, kasangsarain tur kapisunayang uli krana dadi sisian Gurune. 12Liangang pesanja keneh ceninge, sawireh Ida Sang Hyang Widi Wasa bakal mapaica pikolih maliah-liah teken cening di suargan. Krana keto masih paranabine kasangsarain." 13"Cening satmaka buka uyah ane nguyahin gumine. Nanging yening uyahe ento ilang rasanne, kenkenang buin makehang? Pedas tusing ada gunanne sajaba kakutang tur dadi pajekjekan. 14Cening satmaka galang ane ngalangin gumine. Desa ane duur bukite sinah ngilis pesan ngenahne. 15Buina tusing ada anak ngenyitin lampu laut nekepin aji kekeb. Nanging lampune lakar kapejang di tongosne, apanga ngalangin anake makejang di umahe ento. 16Buka keto masih galang ceninge patut nyunarin anake makejang, apanga anake ento ningalin laksanan ceninge ane melah tur ngluihang Ajin ceninge ane malingga di suarga." 17"Edaja cening ngaden mungguing tekan Gurune ene nyadia bakal ngilangang Cakepan Torat Dane Musa muah paurukan paranabine. Tekan Gurune dongja bakal ngilangang, nanging nyadia nyampurnayang. 18Guru nuturin cening: Sanunne ada langit lan gumi, akecap wiadin akecekko pidabdabe ane matulis di Cakepan Torate, tusingja lakar ilang, kanti kayang ka pamragat gumine. 19Ento krana nyenja nungkasin salah tunggal prentahe ane matulis di Cakepan Torate, yadianja ane paling cenika, tur ngurukang buka keto teken anak lenan, ia lakar maan tongos ane paling betene sajeroning Pamrentahan Ida Sang Hyang Widi Wasa. Nanging nyenja nglaksanayang tur ngurukang sawatek pidabdabe ane munggah di Cakepan Torate, ia lakar molih tongos ane utama sajeroning Pamrentahan Ida Sang Hyang Widi Wasa. 20Ento krana pitutur Gurune teken cening: Yening kasatiaan ceninge nglaksanayang pakarsan Ida Sang Hyang Widi Wasa lebihan teken paraguru agamane muah paraanggota golongan Parisine, ditu mara cening lakar nyidayang muponin kawiryan Pamrentahan Ida Sang Hyang Widi Wasa." 21"Cening suba pada ningeh unduk ane kurukang marep teken leluur iragane, buka kene: 'Edaja ngamatiang anak, asing-asing anak ane ngamatiang, ia lakar katangkilang ka pangadilan.' 22Nanging Guru mituturin cening: Asing-asing anak ane pedih teken nyamanne, ia lakar tangkilanga ka ajeng hakime. Buina nyenja ngucap teken nyamanne: Cai jlema tan paaji! ia lakar katurang ka ajeng Majelis Agamane. Buin besikne nyenja ane ngucap teken nyamanne: Cai jlema bega! ia lakar kaclempungang ka kawah nrakane, ane ngendih murub. 23Ento krana yan nuju cening maturan teken Ida Sang Hyang Widi Wasa, ditu laut cening inget, mungguing ada nyaman ceninge marasa sekel ati arepa teken cening, 24andegang malu ngaturang aturane, enggalang malu masapsap teken nyaman ceninge. Yen suba pada galang, mara lautang ngaturang aturan ceninge teken Ida Sang Hyang Widi Wasa. 25Yen ada anak nalih cening, tur ajaka cening ka pangadilan, enggalangja masapsap sanun ceninge di jalan! Apanga eda kanti musuh ceninge nyerahang cening teken sang hakim, tur sang hakim nyerahang cening teken polisine, tumuli cening celepanga ka pangkenge. 26Guru ngorahin cening: Sujatinne cening tusing bakal nyidayang bebas uli ditu, satonden cening pragat mayah utang ceninge." 27"Cening ajak makejang suba pada ningeh tutur ane kene: 'Edaja mamitra.' 28Nanging Guru nuturin cening: Sawatek anake ane nganengneng anak luh kanti ia makeneh teken anake luh ento, sujatinne di kenehne ia suba mamitra ngajak anake luh ento. 29Ento krana yen paningalan ceninge di tengawan ane ngranayang cening ngae dosa, luntikja ia tur kutang! Sawireh melahan cening peceng, bandingang teken enu tileh maukudan, sakewala kentungang ka kawah nrakane. 30Buina yen liman ceninge ane di tengawan ane ngranayang cening ngae dosa, getepja ia, tur kutang! Sawireh melahan cening malima aneh, bandingang teken enu tileh maukudan sakewala kentungang ka kawah nrakane." 31"Ada masih tutur kene: 'Nyenja ngutang somah, patut ia maang surat katerangan palas makurenan teken somahne.' 32Nanging Guru nuturin cening: Sawatek anake ane ngutang somah, sajaba uli krana mamitra, ia suba ngranayang somahne ento mamitra yen somahne ento buin makurenan. Tur nyenja nyuang anake ane palasanga ento, ia masih kadanin mamitra ngajak anake luh ento." 33"Cening suba pada ningeh tutur ane katiba teken leluur iragane, buka kene: 'Edaja ngelong janji! Taurja sesangin ragane di ayun Ida Sang Hyang Widi Wasa.' 34Nanging Guru nuturin cening: Yening cening ngae prajanjian, eda pesan masumpah, eda kanti bani nyambat suarga sawireh suargane ento singasanan Ida Sang Hyang Widi Wasa; 35tur eda masumpah nganti nyambat gumi, sawireh gumine ento dadi aled cokor Idane. Wiadin nyambat kota Yerusalem, sawireh kota Yerusaleme ento kota druen Sang Nata Maha Agung. 36Buina edaja masumpah aji sirah ceninge! Sawireh cening tuara kuasa nyelemang wiadin mutihang bok ceninge angan akatih. 37Yening mula tuah saja, orahangja saja, nanging yen mula tuah tusing, orahang tusing! Lebihan teken amonto kawitne uli I Jaat." 38"Cening masih suba ningeh tutur ane kene: 'Yen mata, apanga mata silurne, yen gigi apanga gigi silurne.' 39Nanging Guru mituturin cening: Eda pesan cening ngwales teken anak ane pelih marep teken cening! Yan ada anak namplak pipin ceninge ane tengawan, depang serahang buin pipin ceninge ane di kebot. 40Buina yen ada anak ane nalih cening di pangadilan, uli krana ia ngedotang bajun ceninge, serahangja masih jubah ceninge teken ia. 41Yen ada tentera penjajah maksa cening negen barangne majoh akilo, tegenja barangne ento kanti majoh duang kilo. 42Yen ada anak maidih-idihan teken cening, baang ia ngidih, keto masih yen ada anak mabudi masesilihan teken cening, baangja nyilih." 43"Buina, cening masih suba ningeh tutur ane kene: 'Tresnaja teken sesama, nanging dulegja teken satru.' 44Nanging Guru nuturin cening: Tresnainja satrun ceninge, tur astawayangja anake ane nyangsarain cening. 45Uli krana pakertin ceninge ane buka keto, cening bakal kangkenin putra baan Ajin ceninge ane di suargan. Sawireh Ida Sang Aji suba sueca ngendagang surya buat anake ane melah pakertinne muah anake ane corah. Ida mapaica ujan teken anake ane sadu muah teken anake ane matingkah dura cara. 46Apa pikolih ceninge ane bakal tampi cening uli Ida Sang Hyang Widi Wasa, yen cening tuah nresnain anak ane tresna teken cening dogen? Kaden juru duduk pajege masih malaksana buka keto. 47Buina yening cening saling sapa ngajak panyamaan ceninge dogen, dijanne cening lebihan? Sawireh anake ane tusing mabakti teken Ida Sang Hyang Widi Wasa masih keto laksananne. 48Cening patut sampurna, patuh buka Sang Aji ane malingga di suarga maraga sampurna."
Copyright
Learn More


text:
Ada tuturan satua anak muani bagus madan I Rajapala makurenan ngajak dedari madan Ken Sulasih. Ia nongos di desa Singapanjaron. Ia ngelah panak adiri. Adanina I Durma. Mara I Durma matuuh pitung oton, kalahina teken memene mawali ka kendran. Sawireh keto, I Durma kapiara, kapretenin olih I Rajapala, kanti matuuh dasa tiban.
Gelising satua, I Rajapala makinkin bakal nangun kerti ka alas gunung.
Nuju sanja, I Rajapala ngaukin pianakne laut negak mesila. I Rajapala ngusap-ngusap duur I Durmane sarwi ngomong, "duh, Cening Durma pianak Bapa, tumbuh cening kaasih-asih pesan. Enu cerik Cening suba katinggalin baan meme. Buin mani masih Bapa bakal ninggalin Cening luas ka gunung alas nangun kerti. Jumah cening apang melah !"
Mara keto, jengis I Durma, paningalane ngembeng-ngembeng, tumuli ia mekakeb di pabinan bapane. Tusing nyidayang ia mesaut. Bapanne menehang tegak Durmane tur nutugang mapitutur. "Cening Durma, awak enu cenik, patut Cening seleg malajahang awak. Sabilang gae patut plajahin, nyastra tusing dadi engsapin. Ditu di pasraman jero Dukuh, Cening malajah sambilang ngayah.
Plajahin cening matingkah, ngomong muah mapineh. Tingkah, omong muah papineh ane rahayu palajahin. Melahang solahe mabanjar, mapisaga, eda maguunin rusit teken timpal. Patut Cening asih manyama braya. Nyama brayane pinaka meme bapa muah sameton, tur anggon lima batis sing nyen kaget Cening ngayah ka banjar wiadin matetulung ka pisaga, eda pesan pesu mulihanga gagaen anake. Sekenang pesan magarapan ditu.
Prade ada anak kumatresma, suka olas teken Cening, ento eda pesan engsapanga. Nganging yen ada anak ngawe jele wiadin ngae jengah teken ukudan Ceninge, sasida-sidaan eda walasa. Minab Ida Sang Hyang Widhi tuara wikan nyisipang.
Buina Cening, semu ulate jejerang, kemikan bibihe apang manis, ento anggon ngalap pitresnan anake teken cening. Plajahin ngomong ane rahayu, eda pesan Cening ngae pisuna, ngadu ada, mamokak muah mrekak !
Keto masih eda Cening ngadu daya lengit, ngeka daya nyengkalen anak. Jejerang pepinehe ngulati ane melah. Ingetang setata ngaturang bakti ring Ida Sang Hyang Widhi, matrisandia tetepang.
Nah, amonto malu Bapa mituturin Cening, dumadak Ida Sang Hyang Widhi Wasa sueca mapica kerahayuan tekening Cening muah Bapa !"
Tan kacrita pajalan I Rajapalane nangun kerti,
kacrita jani I Durma suba ngayah, mlajah di pasraman Jero Dukuhe. Jero Dukuh kalintang ledang pakayunanne, krana I Durma seleg pesan mlajah tur enggal ngresep. I Durma tusing milihin gae, asing pituduh Jero Dukuhe kagarap kanti pragat. Sabilang peteng kaurukang masastra baan Jero Dukuh. Baan selegne malajah mamaca, dadi liu ia nawang satua, tutur muah agama.
Sasubanne I Durma menek truna, pepes ia ka bencingah, dadi tama ia nangkil ring Anake Agung di Wanakeling. Para punggawa, tandamantri pada uning, tur sayang teken I Durma. Ditu laut I Durma kaanggen parekan di puri, kadadiang panyarikan sedahan agung purine. Dedinane, I Durma tusing kuangan pangan kinum, muah setata mapanganggo bungah. Yadiapin keto tusing taen ia ingsap manyama braya, setata inget teken pitutur bapanne muah ajah-ajahan Jero Dukuhe. Keto nyen pikolih anake jemet mlajah tur anteng magarapan.
I Durma
Ada tuturan satua anak muani bagus madan I Rajapala makurenan ngajak dedari madan Ken Sulasih. Ia nongos di desa Singapanjaron. Ia ngelah panak adiri. Adanina I Durma. Mara I Durma matuuh pitung oton, kalahina teken memene mawali ka kendran. Sawireh keto, I Durma kapiara, kapretenin olih I Rajapala, kanti matuuh dasa tiban.


text:
Kacarita di tengah tegale linggah ada punyan kepuh gede tur tegeh. Punyan kayune ento madan I Kepuh. Di carangne ada kedis goak matinggah. I Goak lantas matakon teken I Kepuh. "Ee. Kepuh, saking kaliwat kapiolasan icange nepukin cai. Goban caine layu dudus. Don caine ligir. Buine kulit caine telah babak belur.
I Kepuh lantas masaut, "Aduh, Goak. Saja keto buka munyin caine. Sabilang tengai i pangangon teka mai, sambilanga masayuban laut ngleslesin kulit icange. Aduh ! sing gigis sakitne. Adenan suba mati bandingan teken idup."
Masaut lantas I Goak, "Ee, Kepuh, eda suba sangsaya. Ada pangupayan icange apanga cai seger. I pangangon apanga suud mai "
"Nah, cai Goak ! terusang legan caine ! Yening icang seger, icang tusing bani piwal teken legan muah tresnan caine !. Keto pasubayan I Kepuhe. Suba keto I Goak lantas makeber ngalih bebangkan ane berek. Bangken lelipi, bangken siap, muah bangken cicing. Onya bebangkene totonan kagantungang di carang-carang kepuhe. Banyehe paketeltel ulung di tanahe. Bon bengune maimpugan. Uli dugase ento tusing ada pangangon bani kema paek teken I Kepuh.
"Nah, da suba sangsaya teken icang !". Sawireh keto munyin I Kepuhe, lantas ditu I Goak mataluh telung bungkul.
Gelisang crita tan panaen ada lelipi gede madan I Lelipi Raja, teka bedak layah tur mamaksa nagih taluhne I Goak. I Kepuh nombahang. Nanging I Lelipi sahasa nagih ngamatiang I Kepuh, tur mamunyi, "Nah, nyen bani teken awake. Awake suba sakti tan patandingan di jagate. Tusing ada anak bani. Apa buin buka I Goak, kedis nista, joh tanding teken awake. Awake lakar nyaga dini di bongkol caine". Sawireh keto munyin I Lelipi Raja, lantas kapineh-pineh baan I Kepuh. "Beh saja adanan masawitra ngajak I Lelipi Raja" . Ditu lantas kaserahang taluh I Goake makejang.
Gelisang crita, disubane telah taluhne kaporot, lega I Lelipi Raja. Ditu lantas ia magook, nyaga I Kepuh di bongkolne. Uli dugase ento nyumingkin tusing ada ane lakar sangsayaninna teken I Kepuh.
Critayang jani I Goak sebet pesan, sawireh taluhne suba kaporot baan I Lelipi Raja. Ditu lantas I Goak mapineh-pineh. "Nah, ne tuah I Kepuh linyok teken pasubaya. Ne ane madan timpal drowaka. Nah yening keto, tusing makelo ia lakar idup. Palane tusing teher teken pasubaya". Disubane keto lantas ia makeber magedi ninggal I Kepuh.
I Lelipi Raja tan mari ka desa-desa ngalih tetedan. Asing ada ubuh-ubuhan, kacidra laut uluha.
Krama desa Mandara Giri keweh, krana ubuh-ubuhane sesai ada dogen ane ilang. Ada ane kelangan siap abengbengan. Ada ane kelangan cicing muah celeng. Ada masih ane kelangan sampi wiadin kebo.
Dane Bendesa Mandara Giri nyangkepang krama desane. Para pacalang apanga magebagan, tur ngronda. Ada masih ane ngintip nyliksik, nyen sujatine malinge ento. Salah tinunggal ada ane ngetaraang malinge ento tusing ada len teken lelipi gede, ane madan I Lelipi Raja. Ia magook di bongkol Kepuhe.
Ditu laut Bendesa Mandara Giri ngarahin krama desane apanga buin mani, soang-soang ngaba saang pada mapesel anggon nunjel gook I Lelipine, tur ngaba tongked wiadin tumbak.
Buin manine pasemengan kulkule suba katepak bulus, ngwangsitin krama desane apanga tragia ngaba saang muah gegawan. Rame-rame lantas para krama desane nyorjor ka gook I Lelipine.
Gooke kasengsengin aji saang matumpuk-tumpuk, nganti nginderin bongkol kepuhe. Laut katunjel. Sepanan apine ngabar-abar, andusne malepuk. I Lelipi Raja di gookne kapanesan, kebus tan sita baan naanang. Awakne lepuh puun, bayunne lempor. Ia lantas klasak-klisik pesu. Mara nengok uli kobaran apine, jag kalempagin tur katumbakin. I Lelipi Raja mati tan Pangundili. Apine sayan ngedenang, kanti I Kepuh puun sengeh.


text:
ATUR PENGAKSAMA
OM SWASTYASTU,
Melarapan antuk manah suci nirmala, makamiwah dreda bhakti Krama Desa Pakraman Pedungan prasida ngaturang yadnya, manut kecaping sastra agama inggih punika, Karya Ngenteg Linggih Mapadudusan lan Ngusaba Desa, saha runtutan ipun ring Pura Puseh lan Pura Desa, Desa Pakraman Pedungan.
Utsaha puniki sampun karencanayang saking riyin turmaning sampun kacumponin antuk ingkup bawos medasar pamutus Paruman Desa.
Sumangdane karya puniki prasida memargi antar labda karya, wantah patut penglancang karya mekarya pengeling-eling mangda wenten anggen ageman ring Krama Desa, rikala pacang ngaturang ayah-ayahan ninutin Yasa Kerti sane patut kemargiang manut dudonan upakara. Sapunika taler mangda wenten pikenoh ipun ring para Bakta, Uleman, Atiti sane prasida rauh nodya pemargin karya.
Ageng atur pengaksaman titiang ring para Bakta, Uleman lan Krama Desa sami sane sampun sida mapunia, ngerastitiang karya sane kemargiang mangda prasida memargi antar.
Dumadak Ida Batara Sasuwunan, Ida Sanghyang Prama Kawi asung kerta wara nugraha ring iraga sareng sami sumangdane jagate ngemangguhang kerahajengan pamekas wewidangan Desa Pakraman Pedungan ngelantur kemaniwekas.
Ring galahe puniki janten sampun akeh kekirangan ipun rikala titiang ngenter, nyanggra sepengrawuh Ida Dane, antuk punika lugrayang titiang ngelungsur agung rena pangampura.
Inggih wantah sekadi punika atur pangaksaman titiang dumogi teja suci nirmala rawuh saking pangider bhuwana.
Om Çantih, Çantih, Çantih Om.
Pedungan, 01 Nopember 2010
Prawartaka Karya Ngusaba Desa
Desa Pakraman Pedungan
Bendesa Desa Pakraman Pedungan Pamucuk Karya
( DRS. I NYOMAN SUMANTRA ) ( I WAYAN MANGGIS )
KARYA NGENTEG LINGGIH MAPADUDUSAN LAN NGUSABA DESA
DESA PAKRAMAN PEDUNGAN
SUKSMAN NGEWANGUN YADNYA
Manut sekadi kecaping sastra agama Hindu, yadnyane wantah patut kemargiang/kalaksanayang, sane ketah kabawos Panca Yadnya. Ring Ramayana kabawos “Gunamanta Sang Dasa Rata Wruh Sira Ring Weda, Bhakti Sira Ring Widhi Tan Malupeng Pitra Puja Masih Ta Sirang Swagotra Kabeh” inggih punika : Dewa Yadnya, Pitra Yadnya, Manusa Yadnya, Resi Yadnya lan Bhuta Yadnya. Pikenoh ipun wantah naur utang kauripan ring Ida Sanghyang Widhi, ring para Leluhur, ring sang rumaga pradnyan sane tunasang pemargi risajeroning ngelaksanayang swadarma lan majeng ring sarwa prani sedaging jagat.
Karya Ngenteg Linggih, Mapadudusan lan Ngusaba Desa manut Nista, Madya muah Utama tetuwek ipun wantah nyihnayang Dreda Bhakti iraga sareng sami Krama Desa ngrastiti antuk setata mucukang kasucian minakadi :
1. Nyuciang linggih Ida Batara sane kemargiang risampun puput ngawitin purna pugar utawi mecikang linggih Ida Batara mangda ajeg kasucian ipun, turmaning Ida Batara prasida jenek malinggih mapaica karahajengan ring iraga sareng sami.
2. Ngusaba Desa mawit saking kruna Sabha sane mapiteges Parum. Ngusaba tetuwek ipun marumang Ida Batara sami ring Bale Agung, ngawit saking Ida Batara Hyang Guru, Ida Batara Kahyangan Tiga rauh ring Prasanak Ida sami, mangda Ida Batara sami nodya, melarapan pangrastiti Krama Desa mapiranti antuk aturan yadnya pangusaban, mapaica kerahajengan ring damuh-damuh Ida Batara sami, pamekas Krama Desa Pakraman Pedungan.
Sumangdane pangrastitine mapikolih, parilaksana nyanggra karya patut kadasarin antuk Trikaya Parisudha, taler rikala ngemargiang karya mangda kadulurin antuk manah lascarya nenten dados palasang ring sane kabawos Tapa, Punia lan Kerti.
Tapa : Mapiteges ngeret indriya, pikayun sane setata bhakti, eling ring Ida Sasuwunan pamekas Ida Sang Hyang Widi Wasa.
Punia : Mapiteges prasida ngaturang sane mautama tur suci ring Ida Sasuwunan medasar antuk manah sane lascarya.
Kerti : Mapiteges ngewangun sane mapikenoh ring sapasira ugi, pamekas ring Krama Desa saha setata ngardining sukaning rat.
Ngemargiang karya/yadnya sane kadasarin antuk Tapa, Punia lan Kerti wantah mucukang parilaksana sane setata nyuciang pikayun, dreda bhakti ring sasuwunan ngardi kerahayuan jagat.
Rikalaning ngawit nangun yadnya patut keadegan Tri Ikang Sinanggeh Manggalaning Yadnya, minakadi :
Sang Yajamana Karya (wiku manggalaning pamuput yadnya), Tapeni miwah Pengrajeg Karya, mangda sapulapali pemargin karya prasida antar kelaksanayang. Siyosan ring punika mangda sang sane meraga suci (Yajamana) sane nuntun saking ngawit rauh pamuput.
YASA KERTI ANTUK PIKAYUN
Ngenteg Linggih Mapadudusan Agung lan Ngusaba Desa ring Pura Kahyangan Tiga Desa Pakraman Pedungan, wantah marupa karya sane mautama, wawu mangkin prasida kalaksanayang, dwaning punika ngiring sareng sami ngeyasang tur mucukang kasucian sekadi kecaping sastra sane munggah ring :
I. Lontar Dewa Tatwa :
Kramaniya Sang Kumingkin Karya, sasnista madya utama, manah lega dadi ayu, hayuwa angalem dreweya muang kumutug kaliliraning wang atua, ayua ngambekang kroda muang ujar bangsul, ujar menak juga kawedar denira. Mangkana kramanya sang ngarepaken karya. Ayua simpang muang budi rodra.
Artos ipun :
Pidabdab sang nginkinan karya, sanista madya utama, papineh sane seneng lan lascarya mangda menados becik, sampunang ngetangan padruwean/artha brana, taler mangda satinut teken sang sane wikan/darmika (leluhur), nenten dados ngambekang manah brahmantya, ngemedalang bawos sane banggras, sane kasar, rawos
sane becik kapiarsa mangda kaucapang. Kadi asapunika tatacara sang ngelaksanayang karya / yadnya sampunang lempas ring pidabdab sane becik taler tan dados brahmantya.
II. Lontar Indik Panca Balikrama :
Ayuwa kasingsal apan ring Yadnya tan wenang kacacaban, kecamuhan manah weci, ambek branta, sabda parusiya. Ikang manah stiti jati nirmala juga maka sidaning karya, margining amanggih sadya rahayu kasidaning panuju, mangkana kengetakena.
Artos ipun :
Sampunan merebat, duwaning yadnya nenten patut kacarubin antuk papineh sane leteh, parilaksana brahmantya, rawos bangras. Pikayunan sane sthiti bhakti suci nirmala punika pinaka dasar nyujur sidakarya yadnya sane kamargiang, makasarana/jalaran molih karahajengan lan sidaning don. Kadi sapunika parilaksanane sampunan singsal.
YASA KERTI ANTUK PARILAKSANA
Manut sekadi sane sampun kasurat ring ajeng mangda Krama Desa sami nyarengin ngupadi kasucian Wak lan manah / pikayun sumangdane karya prasida memargi ayunulus taler antuk pidabdab utawi Kaya / parilaksana sane suci nirmala minakadi :
1. Sane pacang ngaturang ayah/pangubakti ke Pura mangda setata nabdabang manah sane lascarya.
2. Mabusana adat jangkep tur marisudha angga antuk tirta sane sampun kacumawisan.
3. Sang kehanan cuntaka banget pinunase mangda ledang ngeyasang karyane antuk pemargi druwene nenten sareng ngranjing ke pura ngaturang ayah.
4. Sekancan parilaksana sane kebawos ngeletehin kasucian karya mangda tan kalaksanayang.
Pemargi Yaning Wenten Kelayusekaran/Padem.
Ngawit rahina Anggara Umanis Kuningan, 14 Desember 2010, nepek ring acara Negtegang Beras rauh ring pamuput karya (Penyineban) Sukra Kliwon, 7 Januari 2011, bilih yang wenten silih sinunggil Krama Desa sane seda / padem pemargine mangda nginutin sekadi ring sor puniki :
1. Tan kalugra nyuarayang kulkul Banjar mangda Krama Banjar tan kahanan cuntaka.
2. Sang sane seda patut kapendem, pemargine mendem mangda sesampune surup surya (nyilib). Indik pulapali upakara memargi sekadi biasa.
3. Kulawarga ngarep sang sane seda kasinanggeh cuntaka sadurung puput antuk makekelud.
4. Sang sane seda tan patut kapendem, minakadi sang sulinggih, pemangku mangda kasirepang. Sapulapali ring sawa kangkat kemargiang sesampun puput karya, Ida Batara masineb.
5. Prajuru penyanggra karya (prawartaka karya) tan kahanan cuntaka yan tan ngarep pisan.
YASA KERTI ANTUK UPACARA LAN UPAKARA
Krama Desa Pakraman Pedungan sami mangdane ngertiang kasucian karya antuk ngelaksanayang yasa kerti ninutin dudonan karya sekadi ring sor puniki :
1. Mapiuning Karya, Wraspati Kliwon Warigadean, 18 Nopember 2010.
Nepek ring dudonan upacara Mapiuning Karya, majeng ring para Pemangku Kahyangan Tiga, Pemangku Prasanak lan Krama Desa Pakraman Pedungan mangda pedek tangkil rauh ring Pura Bale Agung sawetara galah 15.00 Wita, masarana antuk canang sebitsari, makta genah tirta anggen nunas Tirta Prayascita lan Durmangala. Ring Merajan/Sanggah, Parhyangan Pura Prasanak munggah banten Pejati asoroh, tirta sane polih mangda kasiratin ring Sanggah/Merajan/Parhyangan, natar paumahan lan kulawarga sami.
2. Ngingsah lan Nyengker Setra, Sukra Wage Kuningan, 17 Desember 2010.
Ngingsah kelaksanayang ring Pura Bale Agung galah (Jam) 10.00 Wita, Nyengker Setra kelaksanayang galah (Jam) 14.00 Wita kapuput olih Ida Pedanda, ring Pura Dalem Pakerisan. Banjar sane maderbe setra, mangdane nunas Tirta Pengandeg ring Pura Dalem Pakerisan, raris prasida kasiratang ring setra sowang-sowang, ngerastiti mangda sang Pitara nenten ngarubeda pemargin karya sane kemargiang semalihne prasida nyarengin meyasa kerti mangda karya memargi becik.
3. Melaspas Agung, Mupuk Pedagingan, Pecaruan, Melaspas Bagia Pulakerti Soma Paing Langkir, 20 Desember 2010.
۞ Ring Pura Puseh, kemargiang galah (Jam) 10.00 Wita.
۞ Ring Pura Desa kelanturan antuk Melaspas Bagia Pulakerti ngawit galah (Jam) 14.00 Wita sore.
Krama Desa mangda memenjor ring lebuh sowang-sowang jangkep antuk wastra putih kuning, Sanggah Ardacandra. Penjor sampun ketancebang ring pinanggal 19 Desember 2010.
Banten Penjor :
Munggah, Ajuman Putih Kuning, Daksina Ketipat Kelan.
Ring Sor, Segehan Putih Kuning lan Segehan Mancawarna.
Ring Pemerajan lan Parhyangan Pura, Krama Desa ngunggahang Pejati, ring Natar Parhyangan Mecaru Ayam Brumbun.
4. Melasti, Pakelem, Mendak Agung, Wraspati Kliwon Langkir, 23 Desember 2010.
Melasti kelaksanayang galah (Jam) 10.00 Wita ring Segara Pesanggaran, pidabdab krama sekadi :
a. Sadurung melasti kemargiang, inggih punika ring pinanggal 22 Desember 2010, Pretima, Unen-unen Ida Batara ring sowang-sowang pura sane nyarengin melasti asapunika taler Ida Batara Hyang Guru sampun kahiyas tur sampun napak ring Bale Agung galah (Jam) 17.00 Wita.
b. Pretima, Unen-unen Ida Batara sane nenten nyarengin melasti taler kahiyas, sakemaon ngadeg/nyejer ring Parhyangan Ida sowang-sowang.
c. Sapengrawuh Ida Batara saking melasti, memargi sinarengan sareng Ida Batara tirta sane malinggih ring Pura Dalem, ngelantur Mendak Agung ring jaba Bale Agung.
d. Risampun Ida Batara melinggih ring Bale Agung, Krama Desa nunas tirta Pamelisan ngelantur kasiratang ring Pamerajan/Parhyangan sowang-sowang.
e. Ring Sanggah Penjor munggah Ajuman Putih Kuning, Daksina, Ketipat Kelan. Ring sor Segehan Putih Kuning lan Pancawarna.
5. Taur, Pedanan, Redite Pon Medangsya, 26 Desember 2010.
a. Krama Desa mangda ke Pura Bale Agung galah (Jam) 10.00 Wita, jagi sareng-sareng muspaang taur, jangkep antuk sarana pamuspan, nunas tirta lan nasi taur jagi anggen nyiratang/kesambehang ring karang paumahan sowang-sowang.
b. Nyanggra uleman para manggalaning jagat (Pangupasaksi).
c. Ring sowang-sowang Parhyangan mangda ngaturang upakara inggih punika, ngunggahang Pejati asoroh, ring sor Caru Ayam Brumbun.
d. Ring Sanggah Penjor munggah Ajuman Putih Kuning, Daksina, Ketipat Kelan. Ring sor Segehan Putih Kuning lan Pancawarna.
6. Karya Ngenteg Linggih ring Pura Desa lan Pura Puseh, Anggara Kliwon Medangsya, 28 Desember 2010.
Upakara kemargiang ngawit galah (Jam) 10.00 Wita ring Pura Puseh, lan Pura Desa. Ring Pamerajan/Parhyangan sowang-sowang Krama Desa ngaturang upakara Pejati, Mesuci Sidakarya, Pengambian asoroh.
Ring Lebuh/Penjor, Ajuman Putih Kuning, Daksina, Ketipat Kelanan, ring sor Segehan Putih Kuning lan Mancawarna.
Pengrastiti sumangdane iraga sareng sami kapaica karahajengan. Krama nunas Tirta Karya, kasiratan ring sowang-sowang Pamerajan/Parhyangan.
7. Ngusaba, Paselang, Sukra Pon Medangsya, 31 Desember 2010.
Upakara Ngusaba Desa kalaksanayang galah (Jam) 10.00 Wita ring Pura Bale Agung. Ring Pamerajan/Parhyangan sowang-sowang ngaturang upakara Pejati Mesuci, Pengambian, Sesayut Sidapurna, Penyejeg Urip, Pageh Tuwuh.
Ring Lebuh/Penjor, Ajuman Putih Kuning, Daksina, Ketipat Kelanan, ring sor Segehan Putih Kuning lan Mancawarna.
Likita (Catatan) :
- Sidapurna : Dagingnya kulit sayut, jaja, biu, buah, penek gede abungkul, kecawis taluh dadar, tipat sidapurna, mesampyan nagasari.
- Penyejeg Urip : Dagingnya kulit sayut, raka-raka, jaja, biu, buah, tumpeng abungkul, mesangkub penyeneng urip, sampyan nagasari, sesedeb, tulung, kewangen 2 siki.
- Pageh Tuwuh : Dagingnya kulit sayut, jaja, biu, buah, tumpeng abungkul, tipat pageh tuwuh ring tumpeg (celepang ring tengah tumpeng) medaging kewangen 1, tulung 1, muncuk dapdap metanceb ring tumpeng, sampyan nagasari, penyeneng, sesedep.
8. Nyejer ngawit saking Saniscara Wage Medangsya, 1 Januari 2011 rauh Wraspati Wage Pujut, 6 Januari 2011.
Ida Batara katurang Penganyar, ring sowang-sowang Parhyangan Ida Batara kantun katur Nyejer, salami penyejeran Ida Batara katurang soda/upakara manut lokacara sedina-dina.
9. Nyenuk, Resi Bojana, Nyineb, Sukra Kliwon Pujut, 7 Januari 2011.
Ida Batara Nyenuk ke tiga (3) Bale Agung, Ida Batara Mintar (Melancaran) wantah rauh ring Bale Agung Desa Pakraman Pemogan kewanten, sane siyosan kangkat antuk mapakeling. Rauh saking Mintar (Melancaran) ngelantur panyineban ring Bale Agung. Ring sowang-sowang Parhyangan/Merajan Krama taler ngelaksanayang upakara panyineban, risampune puput kemargiang panyineban ring Bale agung, manut loka dresta cara sowang-sowang.
PENGELING-ELING
Banten Ring Penjor
Sane Munggah : Ajuman Putih Kuning, Daksina, Ketipat Kelanan
Ring Sor : Segehan Putih Kuning lan Mancawarna.
KELAKSANAYANG NGAWIT :
- Melaspas Agung, Mupuk Pedagingan, Pecaruan, Melaspas Bagia Pulakerti (Pinanggal 20 Desember 2010).
- Melasti, Pekelem, Mendak Agung (Pinanggal 23 Desember 2010).
- Taur, Pedanan (Pinanggal 26 Desember 2010).
- Ngenteg Linggih ring Pura Desa lan Pura Puseh (Pinanggal 28 Desember 2010).
- Ngusaba, Paselang (Pinanggal 31 Desember 2010).
Penjor sampun ketancebang ring pinanggal 19 Desember 2010 ring Lebuh Paumahan, Parhyangan lan Bale Banjar.
- Pemerajan Gede ngaturang 2 (Kalih) Pejati.
- Pemerajan Kemulan 1 (Asiki) pejati nenten nganggen caru ayam brumbun.
SAMAPTA
Inggih kadi asapunika dudonan Karya lan Yasa Kerti sane patut kalaksanayang rikala iraga sareng sami nyanggra Karya Mamungkah Ngenteg Linggih, Padudusan Agung lan Ngusaba Desa ring Pura Bale Agung Desa Pakraman Pedungan.
Ngiring iraga sareng sami ngerastiti dumogi Ida Sang Hyang Widhi Wasa mapaica waranugraha mangdane karya sane kalaksanayang prasida memargi becik labda karya sidaning don.
Siyosan ring punika janten sampun akeh sane durung prasida antuk titiang natasang, sakemaon titiang pinaka pangrencang karya, jaga mautsaha punapi antuk sumangdane prasida paripurna, punapi antuk mangda prasida ngajegang kasucian manut sekadi sane sampun kawedar ring ajeng.
Antuk punika titiang tan surud taler ngelungsur piteket ring Ida Dane sane ngewikanin indike puniki sumangdane prasida paripurna.
Kadi asapunika sane prasida aturang titiang dumadakje buku sane alit punika prasida anggen tuntunan ngelaksanayang Karya Memungkah, Ngenteg Linggih, Padudusan Agung, Ngusaba Desa, Desa Pakraman Pedungan, dumogi sidakarya kepanggih.
Om Çanthi, Çanthi, Çanthi Om.
Pedungan, 01 Nopember 2010
Prawartaka Karya Ngusaba Desa
Desa Pakraman Pedungan
Bendesa Desa Pakraman Pedungan Pamucuk Karya
( DRS. I NYOMAN SUMANTRA ) ( I WAYAN MANGGIS )
YAJAMANA KARYA.
( IDA PEDANDA GEDE PUTRA BAJING )


text:
Contoh Pupuh Pucung Utamana jalma kudu rea batur Keur silih tulungan Silih titipkeun nya diri
Budi akal lantaran ti pada jalma terjemahannya kira-kira seperti ini: Utamanya manusia harus banyak teman Untuk saling menolong Saling menitipkan dirinya Akal dan budi datangnya dari manusia
Pupuh ginada
eda ngaden awak bisa depang anake ngadanin geginane buka nyampat anak sai tumbuh lulu ilang lulu ebuk katah yadin ririh enu liu peplajahan Dalam bahasa Indonesia : Jangan mengira diri sendiri sudah pintar Biarkan orang lain yang memberi nama seperti kegiatan menyapu setiap hari selalu ada sampah hilang sampah maka debu yang datang walaupun sudah pintar masih banyak yang harus dipelajari Pupuh Pucung 1. Pupuh Pucung (4u) Anggen jalaran manutur (8u) Cening pianak Bapa (8a) Mungpung cening enu cerik (8i) Apang suluk (4u) Jemet melajahang awak (8a) 2. Eda ngapus Mapi-mapi pradang masuk Subane di jalan
Ngelingkungmengkeb nyelibsib Singit kauh Mulih bareng ajak timpal 3. Puara ngapung Ngonyang bia tan paunduk Stata katinggalan Enggalan tuuhe kelih Metu kimud Lakar nugtugang melajah 4. Lantas puyung Tuara ngelah bekel idup Payu mapangenan Kudiang ngalih ane ibi Merah-meruh Nyelsel awak tan paguna Geguritan margerana Ring tanggal 10 Nopember niki wantah Hari Pahlawan. Niki anggen ngicen "penghormatan" ring para pahlawane sami sane sampun melanin panegara Indonesia nyantos mati mangda sida merdeka. Akeh sampun pahlawane sane padem ring payudhan. Nika mawinan iraga harus hormat ring pahlawane sami, napi malih ring para veteran sane kari. Santuka punika ring postingan puniki tiang ngicenin akidik punggelan daging Geguritan Margarana sane kakaryanin olih I Wayan Narji, saking Tabanan. Geguritan puniki kawangan antuk Pupuh Ginada. Pupuh Ginada punika kaiket antuk aturan (pada lingsa) makadi akeh baris ring tiap baitne (pada) inggih punika 8 besik. Sampun kenten akehne suku kata ring tiap-tiap baris (carik) lan suaran untat tiaptiap baris inggih punika, 8a 8i 8a 8u 8a 4i 8a. Puputan Margarana(pupuh ginada) 1. Tanggal plekutus kocapan (8a) bulanya Nopember pasti (8i) petang dasa nem tahunya (8a) pukul dasa kala dalu (8u) pasukanne wus lumakwa (8a) kapucukin (4i) olih prawira Suweta (8a) 2. Kala ring tengahin marga sami pada ngagen tali semangda tatan kasasar reh peteng tatan pasuluh nanging sampun ngawe cihna gagak jati sinahuran antuk nila 3. Tengah latri ikang kala pasukane sampun prapti
4.
5.
6.
7.
8.
ring wenten tangsi Tabanan kancit Pak Wagimin rauh saking tangsi dane medal makta suklit mawirasa Pak Suweta Pasukane mangarepang tangsine raris kaungsi ngeranjing saking arepnya wenten sane saking pungkur polisi NICA ne nyerah duk kaambil sanjatanya kaaturang Munggwing wilangan sanjata pikolih nruwek tangsi karben tigang desa wantah kalih siki beren tuhu granat tangan tuwi katah mesiu malih makudang belek katahnya Pasukan pinarah ruwa pacang malih nyerbu tangsi penebe lan priyaan kancit rencanane wurung kadi sampun titah Hyang Bapak Rai nuduh sawengi mararyan Sore tanggal sanga welas pasukane ngibur diri unen-unen karawuhang janger saking Desa Tunjuk lemuh gati pasukane pada egar Puput jangere masolah pasukane raris tangkil ka Pura Dalem Babasan nuhurin punagi lantur masupatining sanjata teleb bakti pamuput majaya-jaya
Pupih sinom 9. Iseng-isengan manyurat (8i) Nanging sekare ka Widhi (8a) Mangapus Bharatayudha (8a) Ninggarang mamunyi Bali (8i)
Sinampura Dewa Gusti (8i) Antuk Ida dane ipun (8u) Mamunggelang punang crita (8a) Duk Sang Salya Senapati ((8i) Sampun puput (4u) Kabiseka jaya-jaya (8a) 10. Ne mangkin kalungang-lungang Ortane rauh sujati Kaatur ring Sang Pandawa Keweh pangeraas mangkin Mawinang maminehin Sang Kresna nyanggra masaur Ngawijilang pangupaya Patut pamargine nyilib Tur kadauh Yogia Ida Sang Nakula. 11. Mangkin Ida Sang Nakula Angob mireng manyingakin Tetingkahane ring jumah Waluya ring Madrapati Bancingahe mancak saji Tiing macerancang alus Ngojog ka pasarenan Sang Salya sedek katangkil Eluh-eluh Kundang-kundang seseliran. 12. Kagiat kayune manyingak Sang Nakula rauh tangkil Ngandika Ida manyapa "Duh mas mirah uwane cai! Lasia cai teka mai Buka tong ada mangrungu Musuh yatna maglagaran Ngrencana yudane mani." Raris matur Sang Nakula saha sembah.


text:
Pis satak juta rasayang tiang bek sajan. Kéwala pis amunto sing ada artinné yéning bandingang tekén tresnan matua luh muani sané setata aptiang tiang.
“Yéning ulian pipis satak juta tiang nyidayang makatang rasa tresnan mémé bapanné Bli Madé kurenan tiangé, sinah luung pesan,” kéto tiang mapitungan padidi, sambilang nyuahin Luh Éka pianak titiangé ané adiri.
Tiang tusing bisa ngampet demen, suba marawat di matan tiangé, Luh Éka kaempu lan kasayangin olih Pekak lan Dadongné.
“Dumadak ulian pipis satak juta ento, I Mémé lan I Bapa nyak las nrima tiang dadi mantu, dadi kurenanné Bli Madé,” kéto tiang ngrimik padidi. Luh Éka pianak tiangé matolihang, mirib ia marasa héran méméné mamunyi padidi, kéwala ia sing matakon. Becat-becat ia nyemak tasné, turin malaib menék ka mobil, ané lakar setirin tiang.
Luh Éka, pianak tiangé totonan mara kelas 1 sekolah dasar. I pidan dugas, kulawargan titiangé tondén kena baya, Luh Éka biasa kaatehang masuk olih bapanné, kurenan tiangé, Bli Madé Sukèrta. Dadinné sasukat Bli Madé, kaukum sangkaning nyalukin kapelihan bapanné, tiang ané ngatehang Luh Éka ka sekolah.
“Dumadak ulian pipis satak juta, Bli Madé becak bébas uli penjara, dumadak di subané Bli Madé bébas, mémé lan bapa, bisa ngajiang tiang,” kéto dogén pinunas tiangé.
Seka becik mas-masan tiangé adep tiang, mobil tiangé masih adep tiang. “Kadung ja besik dogén ngelah mobil, né penting tiang nyidang buin mapupul ajak kurenan,” kéto pangaptian tiangé sambil nyerahang pipis satak juta ka matuan tiangé ané muani.
Mirib, matuan tiangé luh muani suba ngancan kresep, unduk pitresnan tiang lan Bli Madé kapininan kulawarga. Ento mirib ané nganayang matuan tiangé ané muani sesai malali ka penjara, tongos kurenan tiangé maukum. Pang kuda kadén matuan tiangé ngorahang matemu ngajak kepala penjarané. Sabilang ningehang unduk ento, ketug-ketug tangkah tiangé, rasa demen rasayang tiang nengsek, cara tusing nyidang tambakin.
Jani, kurenan tiangé nyidang pesu uli penjara. Saja dingehang tiang, kurenan tiangé pesu krana waneng hukumanné mula amonto. Patakon nyaman-nyaman tiangé jumah ané setata nakonang unduk pelakun pipisé ané satak juta, tusing cawis tiang. Nyak kija ja lakun pipisé tusing sangetang tiang, né penting, kurenan tiangé pesu uli penjara. Né penting, panak tiangé Luh Éka nyidang matepuk ajak bapanné.
Sedeng demen-demenné tiang makangen-kangenan ajak Bli Madé kurenan tiangé, saget tiang ningehang satua jelék pesu uli bibih Bli Madéné.
“Mimih nyajang sajan i bapa, kadén nak ka penjara nelokin Bli, jeg ka penjara ngalih pejabat penjarané, laut matetawahan unduk tongos pagawé negeri. Koné suba maan tongos, ajinné aji satak juta. Kija kadén i bapa maan pipis anggana meli kursi pagawé negeriné ané lakar tegakina baan I Nyoman...,” kéto Bli Madé ngorta sambilanga masebeng jengis. Kondén pegat satuanné Bli Madé, sagét rasayang tiang panyingakan tiangé makunang-kunangan, bayun tiangé runtag, laut tiang ensap tekén padéwékan.
Mara inget, dapetang tiang, ragan tiangé suba di kamar di duur pasaréanné. Di tebénan tepuk tiang Bli Madé lan panak tiangé Luh Éka nguwut batis tiangé. Uli semunné ngenah sajan Bli Madé sing nawang unduk, tur marasa sangsaya tekénang padéwékan tiangé.
"Uli pidan Gék gelem, dadi sing taén maorahan tekén Bli?" kéto Bli Madé matakon alus.
"Ampurayang Bli, Gék, mirib krana baet ngenehang Bli, ngemasin Gek gelem, jani Bli suba teka, suba mulih, da buin anggona keneh," kéto buin Bli Madé ngaraos. Cingakin tiang panyingakanné barak, sedih ia nepukin tiang buka kéné.
Tiang sing dot Bli Madé, ané mara sajan ngrasayang udara bébas marasa sebet, lawan-lawanang tiang bangun. Ngedénang tiang bayun tiangé, tiang makenyir. Bli Madé milu makenyir. Kenyir Bli Madéné rasayang tiang manis sajan cara kenyiré ané pidan duges tiang nu matunangan.
Nyingakin kenyir Bli Madéné prajani ilang sebet, pedih, lan inguh tiangé. Ané rasayang tiang tuang rasa bagia lan angayubagia ring Sanghyang Widhi sangkaning tiang kapicayang galah mapupul buin ajak kurenan lan panak tiangé. Bisa mapupul cara janiné dogén suba tan kadi-kadi rasa bagia tiangé. Tusing buin tiang sebet tekéning pipis satak juta ané suba juanga baan matuan tiangé, bapanné Bli Madé.
Ngingetang unduké ento makebris kedék tiang padidi.
"Yéh nak nguda jani Gék kedék, ada ané soléh di awak bliné?," paling Bli Madé malihan awaknné, uli duurné kagrépé, boongné, kupingné, bibihné, bajunné, konyangan kabalihin. Parisolahnée ento ngranayang tiang sumingkin kedék.
"Tusing Bli, tusing ada ané soléh sid néwék Bliné," kéto tiang ngorahin ia sambilang ngampet kedék.
"Man kéto nak nguda dadi Gék kedék, suud niwang, suud ngeling jani kedék, da nyén suud kedék dadi ngeling, dék-dék ling, dék-dék ling," Bli Madé ngendiang tiang, cara ngendingan anak cenik pusuh.
"Jani tiang kal nyatua, kéwala Bli harus majanji tuasing dadi pedih nah," tiang natangin Bli Madé.
"Unduk apa? Da gén nyanan Gék nyatuang untuk Gék mamitra nah," Bli mapi-mapi pedih. Kéwala penyingakané kijep-kijep, ngenah sajan ia macanda.
"Tenang gén, tiang sing taén ngelah mitra, makeneh ngelah mitra dogén tusing taén. Né unduk pipis satak juta ané punduhang tiang uli tabungan, ngadep mobil, lan ngadep mas-masan" kéto tiang nyarita.
"Pipis satak juta? Pipis satak juta ané anggona ngalih tegakan pagawé negeri kapinang bapan Bliné, ané banga adin Bliné, I Nyoman Wati ento, pipis satak juta ento... ."
Tusing baang tiang buin Bli Madé nglantangang munyinné. Tekep tiang bibihné aji anggutan. Bli Madé bengong, panyingakanné barak, kéwala matalang.
"Bli suba majanji tusing pedih, Bli harus satia tekén semaya, Bli sing dadi pedih," tiang nengsek kurenan tiangé apanga tusing pedih. Endahang tiang ya, ginikang tiang bangkiangné, gelut tiang, diman tiang, sambilang tiang kedék kékék-kékék.
Panak tiangé Luh Éka, masih milu nuutang, maganti-ganti tiang ngéndahang Bli Madé, maganti-ganti tiang gelut, nginikang lan niman Bli Madé, kanti ilang gedeg lan pedihné. Jani Bli Madé milu kedék cara tiang lan Luh Éka-né.
"Péh buin i raga bakat belog-beloganga tekén i bapa, mula ja i raga jak dadua belog, Gék lan Bli seken-seken belog. Suba Bli nyak ngantiin togos i bapané di penjara, jani Gék buin ngantiin pamelin kursi pagawé negeriné adin Bliné. Nyoman Wati, panak paling kesayangan i bapané. Mula cocok i raga makurenan, patuh-patuh belog," kéto abetné Bli Madé sambilanga ngagas duur.
"Tiang nyak ngemang pipis satak juta ento krana kadén tiang anggona mesuang Beli uli penjara. Bas kaliwat demen tiangé ningehang Bli bébas uli penjara, ngranayang tiang sing pedas matakon lakar anggona gena pipis totonan. Yén sing Bli ngorahang i bapa kapenjara boya ja tuah ngurusang Bli, kéwala pepesan mabisnis tegakan pagawé negeri ajak oknum pejabat penjarané, berek tiang tusing madaya pipis tiangé ané satak juta ento anggoné meli kursi. Tuni saja tiang makesiab, sebet tekén pipis tiangé ané satak juta ento, kéwala jani rasa sebet tiangé suba kakalahang olih rasa bagia sangkaning Bli suba jumah, ngenemin Luh Éka, turin ada di samping tiangé. Kalingké pipis satak juta, kadirasa amiliar tusing lakar ada bandingané tekén kalegaan tiangé jani, nepukin Bli suba bébas."
Bli Madé ngidemang panyingkanné. Tangkahné kebut-kebut, rasayang tiang ya mautsaha ngampet elingné.
Bli Madé tusing mamunyi apa-apa buin. Sahasa ia ngelut awak tiangé. Tekek sajan, cara tusing dadi kelésang.
“Gég, bangun…, bangun…, bangun,” kénten rasayang tiang mungin i mémé mangunin.
Maksa-maksang tiang bangun.
“Nak nguda ya, i mémé saet sajan mangunin uli kaladiatuanné, pasti ada ané penting sajan,” kéto keneh tiangé. Ané ngranyanang sahasa mukak matan tiangé.
Tolih tiang kema mai, sing ja ada apa. Kéwala munyin mémén tiangé enu macenging di kuping tiangé.
Dina ento kuping tiangé cara kabekin tekén mungin mémén tiangé ané nondén bangun.
“Gég bangun…bangun…bangun…,” kéto setata ané dingehang tiang.
Dinané ento tiang magarapan cara biasané. Apa ané rencayang tiang uli ibi puanné, jalanang tiang dinané ento. Saja tiang sing taén nyak mapuangkid. Apa ja ané nyidang jemak tiang galahé jani lakar jemat tiang prajani. Sing buin misi mani puanan.
“Yén nawang mani puan tiang sing nyidang nyemak gaéné ento. Urip baan nyilih, sing tawang bin pidan lakar tagiha,” kéto setata ané kenehang tiang, ané ngranayang tiang mautsaha mragatang gaé, apang tusing nungkak.
Tiang ingat di keneh tiangé ada majanji lakar ngemang keponakan tiangé baju. Jani keponakan tiangé ento suba nyak paek ajak tiang. Pepes ia nagih beliang kéné beliang kéto, ngidih kéné ngidih kéno. Tiang masih demen beliang lan ngemang ané nyidang isinin tiang. Yadiastun reramanné mémé lan bapanné tusing démen kapining tiang, setata nundung tiang, keponakan tiangé ento sing milu-milu. Ia biasa-biasa dogén.
I pidan ia saja ia cara mémé bapanné, milu nguber tur nagih nyagur tiang. Ngorahin tiang magedi uli jumah tiangé. Ngorahang tiang lakar ngrebut warisné. Kéwala jani, ia sing taén mamunyi kéto. To awinan tiang sayang ajak ia. Makita sajan ngemang ia apa ané gelahang tiang.
Suba uli makélo tiang ngelah keneh ngemang ia pipis, apanga ada bekel né mani puanan. Tiang suba nambun-nambunan pipis, lakar dépositoang tiang ia pipisé ento. Apang ia tengkejut, tiang ané lakar népositoang, lakar idih tiang foto copy KTP-né.
Uli semengan tiang suba kenyar-kenyir ngenehang demenné keponakan tiangé gaénang déposito. Suba uli puan tiang ngorang ngidih foto copy KTP-né. Ia masih suba majanji ngemang.
Jani tiang suba, sayaga lakar ka bank. Alihin tiang keponakan tiangé ento, tagihin tiang foto copy KTP-né cara janjiné puan.
Tiang sajan-sajan tengkejut nrima panampinné.
“Cang sing nyak berususan jak Ci, Ci sing dadi nangih warisan, Ci nak luh. Gediang iban Ci né uli dini. Umahné, umah cangé, lan mémé bapan cangé ané ngelahang,” lantang sajan munyin keponakan tiangé ento. Tiang sing nyidang buin ningehang lanturang munyinné krana tangkah tiangé malunan engsek. Yéh matan tiangé, malunan ngetel.
Becatang tiang malaib ka pangaén, buung tiang gaé déposito ka bank.
Inget tiang buin teken unduk ané pidan-pidan, dugas mémé bapan tiangé nu idup. Dugas, ento beli, ipah, lan keponakan-keponakan tiangé ngrebut tiang, nundung tiang apang magedi uli jumah, kéwala mémé bapan tiangé tusing ngemang.
“Gég, bangun…, bangun…, bangun…,” buin dingeh tiang munyin mémén tiangé ngebekin kuping. (Gék Yatri)


text:
Kamis, 08 November 2012
Pidarta: Nglestariang Basa Bali Maka Utsaha Ngewangun Karakter Bangsa
Pidarta puniki dados ka-copy nanging elingang nagingin alamat blog puniki
Suksma antuk galah sane katiba ring padewekan tityang
Bapak Kepala Sekolah SMA Negeri 1 sane mustikayang tityang
Bapak/ibu dosen pengajar SMA Negeri 1sane kusumayang tityang
Miwah ida dane sareng sami sane tresna sihin tityang,
Om Swastyastu
Suksma aturang tityang majeng ring Ida Shang Hyang Widhi Wasa mawinan wit sangkaning paswecan Ida iraga sareng sami prasida masadu arep driki. Ainggih Ida dane sareng sami, rahinane mangkin tityang jagi mapidarta. Murdan pidarta tityange inggih punika “Nglestariang Basa Bali Maka Utsaha Ngewangun Karakter Bangsa”. Dumogi pidartan sane pacang tityang aturang puniki wenten pikenohnyane.
Basa Bali kawentenannyane ring aab jagate sekadi mangkin tan bina ya sekadi sepeda ontel. Napi mawinan tityang ngumpamayang sekadi punika? Mawinan yening manut ring padewekan tityang Basa Bali punika boya ja sios wantah silih sinunggil artha brana sane kaicenin olih para penglingsir iraga nanging iraga lek utawi nenten juari nganggen artha punika ritatkala mebebaosan. Rasa lek mebasa Bali puniki makehan wetu saking para yowana, krama perkotaan, miwah krama lianan sane kasorohang “masyarakat modern”. Sane dados cihna yening wenten rasa lek mabasa Bali ring krama-krama sekadi punika kacihnayang saking kawentenan Bahasa Indonesia dados basa keseharian nganti basa Bali. Kehanan sekadi puniki jakti ngengsekin manah. Basa Bali sane dados warisan budaya, kalah pamor tekening Bahasa Indonesia.
Yening iraga sareng sami nguratiang, napi sujatine sane ngawinang anake lek mabasa Bali? Manut ring uratian tityang, niki kaawinang olih dampak negatif Globalisasi. IPTEK sane sayan nglimbak punika boya ja madue iusan sane becik kemanten nanging malih madue iusan sane kaon. Sampun akeh anake maosang yening kemajuan ring bidang teknologi punika ngawinang nilai-nilai budaya sane luih punika luntur. Basa Bali silih sinunggil contonyane. Basa Bali kakasorang olih bahasa Inggris utawi bahasa Indonesia mawinan basa-basa punika pinih ngasilang jinah. Transaksi bisnis punika jakti saja mangda nganggen bahasa Inggris utawi bahasa Indonesia, piranti komunikasi sane canggih pinih akeh nganggen bahasa Inggris, Jepang, lan basa dura negara lianan, tayangan ring televisi masih akehan ngangge bahasa Indonesia lan basa non Bali lianan. Nanging saking makasami conto punika nenten ja dados alasan iraga mangda ngedohin basa Bali napi malih lek mabasa Bali.
Ida dane sareng sami, pastika wenten pitaken ring pakayunan Ida dane soang-soang napi mawinan tityang kukuh mempromosiang basa Bali yening ten bernilai bisnis sekadi bahasa Inggris lan bahasa Indonesia? Tityang memprosiang produk lokal puniki mawinan tityang rumasa akeh pisan kawigunan ipun ring sang sane nganggen. Mangkin lan saihang basa Bali tekening bahasa Inggris utawi bahasa Indonesia. Manut ring padewekan tityang sekadi niki. Bahasa Inggris nilai etika sane wenten ring drika akidik mawinan ten wenten sane kawastanin rasa basa. Contonyane yen mababaosan sane alit tekening sane kelihan, ipun makakalih ngangge “you” (bahasa Indonesia, kamu). Niki yen manut ring kebudayaan iraga, sang sane alit kabaos tulah. Nanging ring bahasa Inggris nenten ngawinang pikobet. Yen mabasa Indonesia nilai etika sampun wenten nanging rasa basannyane kantun kirang. Ragam bahasa sane nyihnayang etika ring bahasa Indonesia punika wantah akidik. Nah mangkin iraga patut bangga mawinan basa Bali punika madue rasa basa sane jangkep. Iraga ritatkala mebebaosan ngangge basa Bali setata nguratiang anggah ungguhing basa. Anggah ungguhing basa Bali sane keanggen ritatkala mebebaosan punika ngawinang iraga melajahin etika. Basa napi sane keanggen mebebaosan tekening anak menak, tekening pejabat pemerintahan, tekening rerama, tekening sawitra, makasami ipun wenten etikanyane. Majeng ring sira iraga mabebaosan punika nentuang soroh basa napi sane keanggen. Yen iraga mebebaosan tekening sawitra nenten ja pateh teken mebebaosan tekening rerama. Kenten masih yening iraga mabebaosan tekening sang sane menak melianan tekening yening iraga mebebaosan tekening sane jaba. Nika makasami wenten uger-ugernyane ring basa Bali.
Etika ring sajeroning mabasa Bali puniki pacang ngewetuang nilai-nilai positif sane maguna ring pawangunan karakter. Yening ngrereh jadma wikan ring jagate puniki pastika akeh, nanging yening ngrereh jadma sane madue karakter luhur nika sukeh pisan. Kapradnyanan yen ten kaimbangin olih parilaksana becik, nika pacang nyiptayang jadma sane sekadi teroris. Teroris nika sujatinnyane jadma sane madue kapradnyanan tegeh. Nanging sayang, kapradnyanan ipun kaanggen ngerusak.
Melajahin basa Bali boya ja sewates ngawacen, mebebaosan, nyurat, utawi mirengang. Mejahain basa Bali nika raket paiketannyane tekening agama lan seni. Agama, seni, kosa basa nika mecampur dados asiki inggih punika basa Bali. Olih mawinan asapunika nguasain basa Bali akeh kidiknyane pacang nguasain malih agama lan seni. Kemampuan mebasa Bali, meagama, lan nyenengin seni budaya pacang ngewetuang jadma sane madue luih tur mautama.
Sane mangkin, sapunapi caran iraga nglestariang basa Bali pinika? Sane kapertama kakawitin saking padewekan iraga newek. Iraga mangda uning yening basa Bali punika sekadi warisan sane patut kaplajahin. Mlajahin basa Bali mangda setata ring kehanan sane wastane ‘‘mengasyikan”. Yening iraga sampun seneng mlajahin basa Bali sinah iraga pacang setata ngajegang basa Bali punika. Elingang malih mangda nganggen basa Bali dados basa keseharian. Yening iraga newek sampun sane kawastanin nglestariang basa Bali, sane mangkin lan ajakin anake lianan mangda nglestariang basa Bali. Dados kalaksanayang paruman, seminar, utawi dharma wacana sane wenten paiketannyane maka utsaha nglestariang basa Bali. Ajahin malih anak alit utawi para yowana mabasa Bali. Niki patut pisan mangda benjang-bencang tercetak sumber daya manusia sane berbudaya. Setata icenin dukungan majeng ring utsaha pemerintah sane nglestariang basa Bali. Sekancan utsaha sane positif punika patut iraga miletin. Miwah akeh malih utsaha-utsaha mangda nglestariang basa Bali.
Ida dane sareng sami, wantah asapunika daging pidartan tityang. Tityang nunas pangampura yening wenten kaiwangan tityang ritatkala mapidarta. Tityang malih ngelingang ring Ida dane sareng sami mangda setata nglestariang basa Bali mawinan basa Bali punika akeh pikenohnyane ring sajeroning utsaha ngawangun karakter bangsa. Ainggih Ida dane sareng sami, tityang puputang antuk parama shanti.
Om Shanti Shanti Shanti Om
Langganan: Poskan Komentar (Atom)


text:
surat utawi sawala patra inggih punika tulisan sane misi pesen, surat akehnyane wenten kalih surat resmi lan surat nenten resmi, surat resmi surat sane kaangge ring instansi pemerintahan, surat nenten resmi inggih punika surat sane kaatur ring kaluarga, timpal, utawi sameton sane wenten ring dura negara, ring perkembangan jaman sekadi mangkin makehan wenten jenis surat, nyurat surat boya ja ngangge kertas kemanten nanging bisa ngangge Hp, sane kawastanin sms, wenten ngangge email, ngangge bbm, lan sane lianan, surat puniki wantah alat komunikasi tulisan sane kaanggen komunikasi oleh jatma ring sekancan jagate.....mangkin tiang jagi ngemaang conto surat ngangge Basa Bali.
a. Surat
resmi inggih punika surat sane kakaryanin olih instansi utawi dinas
terkait upami,surat keterangan
dokter,surat saking pamerintah,surat dinas, surat dinas lan sane lianan.
b. surat ten resmi
Surat ten resmi minakadi surat sawala patra
sane kaatur antuk kaluarga, timpal, semeton utawi sane lianan. Upami conto:
Denpasar,
11 Januari 2012
Kaatur sareng
Bapa lan Meme
Ring Denpasar
Om Suastiastu,
Rahajeng semeng
meme lan bapa, punapi gatrane?
Tiang mangkin ring
Tabanan becik-becik kemanten
Dumogi meme lan
bapa kenak kemanten
Suksma
Om santih,santih,
santih om.
Olih : Made Sari
niki silih sinunggil contoh surat ngangge Basa Bali,, santukan sampun nenten update malih anak ngaryanin surat ngangge Bali, nanging niki silih sinunggil contoh,, dumogi bisa terinspirasi.....suksma ( astie Rasty)


text:
Om Swastyastu,
Gedong Kirtya kawangun ring Singaraja olih jadma saking Welanda mawasta L.J.J Caron, sané rauh ka Bali matemu sareng para raja lan sulinggih ring Bali. Patemoné punika nyangkepang indik kasenian sastra utawi lontar sané wénten ring sajebag Bali. indiké punika kaketusang duaning seni sastra sané marupa lontar punika patut kapreténin, kalestariang mangda nénten usak, bubukan utawi ical, sumangdénnyané sida kaplajahin antuk para yowanané daging susastrane punika.
Muséumé puniki duk dumun marupa yayasan sané kawastanin “Kirtya Lefrink – Van der Tuuk” sané karaksain mangda nyaga seni susastra punika. F.A. Lefrink sané daweg pamrintah Belanda ring Bali pinaka Asistan Resident kala punika oneng pisan ring kabudayaan Bali, lan akéh sasuratan utawi reriptannyané indik Bali lan Lombok.
Dr. H.N Van der Tuuk pinaka sejarawan daweg punika ngicén tanah lan wangunannyané mangda kaanggén dados muséum sané mangkin kawastanin Muséum Gedong Kirtya. Wangunan muséumé puniki magenah ring wawidangan Sasana Budaya, sané dumun wantah Puri Raja Buléléng, ring margi Véteran, Singaraja. Ri kala punika Singaraja wantah ibukota Sunda Kecil.
Yayasan Van der Tuuk
Mikélingin 34 warsa sédannyané Van der Tuuk, kawéntenang patemuan sané pinih bersejarah. Genahnyané ring Kintamani, ring wewidangan Gunung Batur, pinanggal 2 Juni 1928. L.J.J Caron (resident/duta pamrintah Belanda ring Bali lan Lombok) lan para raja miwah sulingih matemu marumang indik kawéntenan seni susastra lan lontar-lontar sané wénten ring sajebag Bali.
Saking peparumané punika kacumpuin ngwangun lembaga kabudayaan Bali, lan kacumpuin nganggén aran Van der Tuuk dados wastan yayasan utawi lembaga sané midabdabin seni sastra ring Bali; Stichting Van der Tuuk.
Pinaka panglimbak asil peparumané punika, nénten suwé raris, ring pinanggal 14 September 1928, sekeha puniki resmi muka perpustakaan kapretama ring Bali. Perpustakaané punika mawasta “Kirtya Lefrink-Van der Tuuk”: nadbabin lontar-lontar ring Bali lan Lombok.
Aran Lefrink kaambil saking wastan Asistan Resindent Pamrintah Belanda ring Bali sané oneng ring kabudayaan Bali lan Lombok, F.A. Lefrink. Kruna “Kritya” kausulang olih I Gusti Putu Djelantik, Raja Buléléng daweg punika. Kritya mawit saking kruna “kr”, dados “Kirtya”, silih sinunggil kruna saking Basa Sansekerta sané mateges “utsaha” utawi “katuyuhan” . Saking asil riset lontar ring Perpustakaan Kirtya puniki, sampun meda panyatusan tesis magister lan desertasi doktoral, panyiuwan karya ilmiah naler medal saking iriki. Sané paling ngangobin inggih punika kawéntenang proyek utawi pakaryan ngarayanin Kamus Jawa Kuna sané kakaryanin tiban-tibanan olih Profesor P.J. Zoetmulder (silih sinunggil peneliti Sastra Jawa Kuna sané kasub kawastanin Romo Zoet). Sasampuné Romo Zoet seda, pakaryané punika kalanturang olih Prof. S.O. Robson. Dumun, wantah kamus séri Jawa Kuna- English, sané mangkin sampun wénten Jawa Kuna-Indonesia antuk utsaha Romo Dick Hartoko.
Kawéntenan Yayasan punika matetujon nglacak utawi mupulang cakepan sané kasurat antuk basa Jawa Kuno lan Pertengahan, Basa Bali lan Sasak. makéhan cakepané punika wénten ring Bali lan Lombok (akéh kadruwenang niri-niri ring sajeroning kulawarga). Lianan ring punika, tetujon yayasané punika mangda cakepan lontar sastra punika sida dangan karereh utawi kaplajahin olih sang sané oneng ring sastra.
Mangda tetujoné punika sida kalaksanayang, para raja, sulinggih, lan krama sané wénten ring wewidangan punika katunas mangda nyerahang utawi ngicén cakepan utawi lontar druwénnyané ajebos ring Perpustakaan Kirtya. Drika raris wénten panitia 12 diri sané mutusang naskah sané karasayang penting, sané pacang kasimpen ring Perpustakaané punika. Raris lontar-lontar punika kasalin utawi katedun olih sekeha panedun sané mekarya ring Perpustakaané punika. Lontaré punika katedun antuk aksara sané pateh, ring daun lontar sané pateh, raris lontar-lontar sané kaselang punika kawaliang ring sané nruwénang.
Lad Bupati Buléléng Dr. Ketut Wirata Sindhu silih sinunggil krama sané nglimbakang perpustakanné puniki kadadosang muséum. Muséumé puniki untengipun miletin lan nabdabin seni sastra sané kasurat ring daun lontar sané mawit saking sajebag jagat Bali.
Ring perpustakaané puniki wénten panyiuan cakepan lontar, prasasti, manuskrip kertas nganggén Basa Bali lan aksara Romawi naler makudang-kudang dokumén utawi naskah saking jaman kolonial (1901-1953)
DAFTAR LONTAR RING MUSÉUM GEDONG KIRTYA
A. WÉDA
- Wéda, minakadi; Wéda indik maligia, Wéda Pangentas, Wéda Panglukatan, Wéda Sawawédana.
- Mantra, minakadi; Atmaraksa, Pabresihan, Pangastawa, Pujastawa, Tirta Gamana.
- Kalpasastra, minakadi; Banten Pangentas, Babantenan, Caru Suci, Indik Galungan, Manca Balikrama, Pacecaron, Pangabénan, Pawintenan, Plutuk, Sang Kulputih
B. AGAMA
- Palekerta, minakadi: Agama, Purwadigama, Awig-awig, Kerta ring Sawah, Stri Sanggraha, Pamastuning, Cor, Widi Pamincatan, Adigama, Paswara, Kutaragama.
- Sesana, minakadi: Dasa Sila, Dewa Sesana, Kerta Bujangga, Mantra Sesana, Putra Sesana, Raja Sesana, Resi Sesana, Sarasamuscaya, Sila Krama, Sila Sesana Sang Prabu.
- Niti, minakadi: Niti Praja, Niti Sastra, Raja Niti.
C. WARIGA
- Wewaran : Ala Ayuning Déwasa, Ala Ayuning Wuku, Palelintangan, Pangalihan Dina, Pawacakan, Sadreta, Suryamandala, Tenung Astawara, Tenung Pawetuan anut wuku, Tetenger Sasih.
- Tutur Upadésa : Aji Kalepasan, Atma Tattwa, Badawang Nala, Bima Swarga, Brahmandapurana, Buanakosa, Catur Janma, Darma Bayu, Darma Putus, Kamoksan, Purwa Bumi, Rwabineda, Siwatiga, Tantu Pagelaran, Tutur Pralina.
- Kanda : Asta Kosali, Cacakan ayam, Canda (warga aksara), Dasa Nama, Guru Lagu, Kanda Sastra, Kertabasa, Kruna Lingga, Pengasih-asih, Piodalan, Siksan Kedis, Smara Kanda, Swara Wianjana, Wrettasancaya.
- Anusada : Bebayon, Buda Kecapi, Pakakas, Panawar, Tumbal Léak, Usada Buduh, Usada Raré, Usada Tuju.
D. ITIHASA
- Parwa : Astadasaparwa, Calon Arang, Pamuteran Ksirarnawa, Uttara Kanda.
- Kekawin : Arjuna Wijaya, Arjuna Wiwaha, Barata Yuda, Boma Kawia, Gatotkacasraya, Hariwangsa, Ramayana, Smaradahana, Sumanasantaka.
- Kidung : Alis-Alis Ijo, Jagat Karana, Panji Malat Lasmi, Sri Tanjung, Sudamala.
- Gaguritan/Paparikan : Basur, Brayut, Bungkling, Cupak, Durma, Jayaprana, Megantaka, Pakangraras, Sampik, Salya.
E. BABAD
- Pamancangah : Pamancangah Dalem, Prasasti-Prasasti (Brahmana, Sengguhu, Dukuh, dll);
- Babad : Babad Arya Kenceng, Babad Buléléng, Babad Gianyar, Babad Mengwi, Babad Panji, Sakti Wijaya, Babad Pasek, Babad Pasek Gélgél, Babad Rangga Lawé, Babad Usana Bali, Babad Usana Jawa.
F. TANTRI
- Tantri Hindu : Kidung Tantri (basa Tengahan), Ni Diah Tantri (Basa Bali Kepara), Tantri Kamandaka (Basa Kawi).
- Tantri Bali : Gunawati, Lutung Mungil
Wantah amunika manten sida antuk tityang ngawedar. Sinah kantun makéh kirangnyané saking Basa utawi data, duaning tityang wantah nedun ka Basa Bali napi malih antuk genah tityange sané doh saking Bali antuk punika geng rena sinampura banget tunas tityang. Pét Pradé wénten sameton sané uning malih parindikan Gedong Kirtya, raris dagingin malih sasuratané puniki, mangda maweweh-weweh pidabdab indik Gedong Kirtya, utawi lontar-lontar sané kawedar lan kauningayang ring sameton sané ngawacén sasuratanné puniki.
*
Sampunang matogog di carike malajahin indik Bali, diapin macarang klapa perlu masih iraga uning indik Bali, Lanjaran atugel, iraga kari maurip, sahananing aji tan wénten sané matulang jaka. Jauk Matapel, wewehin malih sasuratané ring ajeng. Klungkung Semarapura, Kirang Langkung nunas sinampura.
Om Santi, Santi, Santi, Om.
Yening wénten arsa malancaran utawi malajah ring Gedong Kirtya, rarisang ring alamat Jalan Véteran, Singaraja, Telp. (0362) 25141. Gedong Kirtya kabungkah ring rahina Soma – Wrespati, dauh 07.00-03.00 Wita, lan ring rahina Sukra dauh 07.00 – 12.00 Wita.
*NB :
1. matogog di carike = lelakut àtakut
2. macarang klapa = papah à kapah-kapah
3. lanjaran atugel = tumpung à mumpung
4. matulang jaka = uyung à puyung
5. jauk tan matapel = baris à rarisang
Kapupulang olih: Ni Made Sriartini (dek Arti)
Sumber:
-Sugi Lanus, Balipost Sabtu, 7 Januari 2006
-http://www.babadbali.com/
-http://wisatabenewskp.blogspot.com/
-http://id.wikipedia.org/wiki/Gedong_Kirtya


text:
1Punika awinanipun tiang sane mapangkeng malantaran mamarekan ring Ida Sang Panembahan, kedeh mapinunas ring semeton, mangda semeton urip manut sakadi sesanan anake sane sampun kaselik antuk Ida Sang Hyang Widi Wasa. 2Semeton patut tansah ngalap kasor, darma sadu miwah sabar. Sinahangja kapitresnan semetone malantaran saling tulungin. 3Semeton patut pada sarat ngamanggehang patunggilan sane kapaicayang antuk Roh Ida Sang Hyang Widi Wasa, sajeroning karahayuan, sane nunggilang semeton sareng sami. 4Semeton dados maraga tunggal, maderbe Roh tunggal miwah tunggal pangapti, esengan Ida Sang Hyang Widi Wasa ring semeton. 5Samaliha tunggal Panembahan, tunggal kapracayan, tunggal lelukatan, 6ma-Widi tunggal inggih punika sane dados Ajin manusane makasami, sane dados Panembahan anake makasami, sane makarya sajeroning manusane makasami miwah sane malingga sajeroning manusane makasami. 7Iraga suang-suang sampun kicen paica manut sih pasuecan sane sampun kapastiang antuk Ida Sang Kristus Yesus. 8Sakadi kecaping Cakepan Sucine asapuniki: "Ritatkala Ida munggah ka genahe sane maha luur Ida makta paratawanan. Ida maicayang paica ring imanusa." 9Sane mangkin, napike tegesne: "Rikala Ida munggah"? Punika mapiteges, mungguing pinih riin Ida tedun, inggih punika tedun ka dasar jagate. 10Ida sane sampun tedun punika, Ida taler sane munggah ka genahe sane maha luur, sane ngungkulin akasane makasami tur buanane kabekin antuk kawisesan Idane. 11Ida punika sane maicayang paica ring imanusa. Ida sane nyelik makudang-kudang anak kadadosang utusan, sane lianan kadadosang nabi, sane lianan malih dados juru ngortiang Orti Rahayu, wenten taler sane dados pangancang pasamuan miwah sane lianan dados guru. 12Kadi asapunika Ida nabdabang kaulan Ida Sang Hyang Widi Wasa makasami buat nglaksanayang pakaryan sane dados ayah-ayahan anak Kristen sajeroning ngwangun anggan Ida Sang Hyang Yesus Kristus. 13Dadosipun iraga sane sareng akeh puniki pacang katunggilang sajeroning kapracayan miwah pangresepan ngeniang ring indik Putran Ida Sang Hyang Widi Wasa. Iraga pacang dados kelih manut kasampurnan Ida Sang Kristus. 14Iraga tan patut kantun sakadi rare, sane kaanyudang antuk ombak tur ampehang angin, inggih punika peplajahan saking anake sane ngawinang anake lianan pada paling. 15Tungkalikanipun iraga patut kukuh bakuh sajeroning Ida Sang Kristus, sane maraga Ulu, malantaran maosang indik kapatutan sajeroning kapitresnan. 16Sajeroning pangraksan Idane, anggotan sikiane punika katunggilang dados asiki. Dadosipun yen sabilang anggotan sikiane punika ngamargiang tetegenannyane sapatut ipun, sinah sikiane punika sayan tumbuh ngagengang tur dados kukuh bakuh sajeroning kapitresnan. 17Sajeroning parab Ida Sang Panembahan tiang maosang miwah misekenang indike puniki ring semeton: sampunangja semeton malih urip sakadi jadma sane tan pracaya ring Widi, sane pepinehnyane tan paguna, 18miwah pangresepannyane peteng dedet. Ipun sami tan polih duman urip, saking paican Ida Sang Hyang Widi Wasa, santukan ipun yakti-yakti belog punggung. 19Ipun tan pisan maderbe kimud, samaliha tan wus-wusan malaksana corah saha ngulurin indriane sane cemer. 20Boyaja kadi asapunika sane plajahin semeton ngeniang indik Ida Sang Kristus. 21Semeton sampun seken pisan mireng indik Idane, maliha sakadi sisian Idane, semeton sampun kuruk indik kapatutan sane sajeroning Ida Hyang Yesus. 22Punika awinanipun semeton patut ngutang kamanusane sane lawas, inggih punika sakancan laksanan semetone sane sampun-sampun, sane sampun kasengkalen antuk indriane sane paling. 23Sehinja tungtung ati miwah pakayunan semetone mangda dados anyar. 24Rangsukja kamanusane sane anyar, sane kakardi manut gambar Ida Sang Hyang Widi Wasa, sane kasinahang sajeroning urip sane sujati, inggih punika sadu tur suci. 25Duaning asapunika, sampunangja semeton malih mogbog! Semeton suang-suang patut mabaos amun sujatinipun ring pantaran semetone, santukan iraga puniki dados anggotan ragan Ida Sang Kristus. 26Yening semeton duka, sampunang kantos ngawinang semeton madosa. Samaliha sampunangja duka kantos surup surya. 27Sampunangja icena Ratun Setane kantos polih jalaran. 28Semeton sane demen mamaling, patut wusan mamaling tur patut ngawitin makarya mangda mrasidayang urip sakadi patutne, samaliha mrasidayang nulungin anake sane tiwas. 29Yening mabebaosan, sampunangja ngwedalang baos sane nyakitin ati, nanging mabaosja sane maguna, kantos paindikan sane baosang semeton ngawinang becik pabuat anake sane miragiang. 30Sampunangja ngawinang sungsut Roh Ida Sang Hyang Widi Wasa, santukan Roh Idane punika dados cihna, mungguing semeton sampun dados druen Ida Sang Hyang Widi Wasa. Roh Idane punika sane pacang ngrahayuang semeton, yening sampun rauh panemayane Ida Sang Hyang Widi Wasa mebasang semeton. 31Dohangja ragan semetone saking sakancan pepinehe sane duleg, saking indriane sane kaon miwah saking kabramantian. Sampunang malih seneng mapisuna wiadin nyacad anak. Sampunang malih madue pakayunan geting miwah sapanunggilanipun. 32Tungkalikanipun, semeton patut ajer miwah darma sadu, samaliha saling aksamayang, sakadi Ida Sang Hyang Widi Wasa sampun ngampurayang semeton sajeroning Ida Sang Kristus.
Copyright
Learn More


text:
Saraswati
Bapak Kepala
Sekolah sane wangiang titiang.Para Guru lan Para Siswa sami sane kusumayang lan
tresnasihin titing.
Om
Swastyastu
Melarapan antuk
manah sane suci tur astiti bakti majeng ring Ida Sang Hyang WidhiWasa, titiang
sareng idadane sami para guru lan siswa SMP N 1 Singaraja prasida mapupulring
ajeng genah suci puniki sareng sami ngaturang bakti ritatkala rahina suci Sang
Hyang AjiSarawati, dumadak ida sueca nyurianin tur ngicen keselamatan ring
iraga sami.Rahina suci Saraswati ring sejeroning pemargin Agama Hindu ring Bali
kebawosangpinaka ngawit tedun wacakan sastra pengewuruhan ring jagate pinaka
suluh pemargisejeroning
ngelanturang kauripan ring jagate puniki. Jatma sane nenteen uning ringkewuruhan Sang Hyang Aji Sastra sampung janten
taan prasida ngeruruh pemargi kauripanbecik, santukan ipun nenten pacang uning
punapa punapi tatecare pemargi ngererehpangupajiwa sane becik anggen
ngelanturang kauripan nyane.Ring pamargin rahina suci ring Bali, Saraswati
kemargiang nemoning rahina Saniscarakeliwon wuku Watugunung. Ritatkaal irika
para siswa sareng sami sumuyuk ngaturang baktimelarapan antuk Canang suci lan
wangi mangda Ida Betara suweca nedunang kaweruhantur nuntun para siswa sami
prasida ngmargiang anggah ungguh seperindikan Brahmacarisane kelaksanayang ring
sekolah.Rikanjekan rahina Saraswati, siosan ring ngaturang bakti mangdene para
siswa samingulat sarira nincepang pekayunan mangda kaweruhan punika wiyakti
menggah ring anggatur prasida pacang ngelaksanayang ring sejeroning pemargin
kehidupan tur setata ngeruruhpemargi sane becik manut sekadi pinuntun Sang
Hyang Aji Dharma tur ngicalang pikayunantan becik sane mikobetin jatma lan
jagate.Bapak Kepala Sekolah lan Guru Miwah Siswa sareng sami sane tresnasehin
titing,asapunika atur titiang ngindikang menakadi rahina Saraswati dumugi
wenten pikenohnyane.Pinaka pinguntat titiang atur puniki antuk parama
shanty.
Om
Shanti Shanti Shanti
Om
pidato bahasa bali
pidato bahasa bali
pidato bahasa bali
pidato bahasa bali
pidato bahasa bali
pidato bahasa bali
pidato bahasa bali
pidato bahasa bali
pidato bahasa bali


text:
pecalang wireh keto nyabra dida. I lutung mideran nabdabang kekertan jagat.
Baan kenylne mejalan kemu-mai, sedek nyongkok angut-angut naenang kiap, I
lutung tengkejut ningehang munyin kukul titir; tuk, tuk, tuk…,tuk, tuk, sepanan ia
bangun kipak-kipek liatne merengang. Kaget tepukine I Blatuk ngulkul di punyan
kayune. I lutung nyeri raosne bangras, “Ih Blatuk ngudiang iba ngukul bulus?,
tingkah ibane ene, ngerang gumine mebiayuban. Enggalang orahang teken
awake!”,
I Blatuk enggalang tuun, tumuli ngeraos dadab, “inggih jero pecalang
tiang ngukul, wireh samian biota, aru-ara nandang pikeweh, punika panjak duene
kadung Bangkok ileh-ileh ngaba tumbak poleng, sapunika taler, miwah I kekawa
setata masang jaring. Tiang nenten uning sane ngawinang, jerone sane patut
ngayunin, sampunang uju-uju duka ring dewek titian.
I Lutung kebilbilang tumuli ngelanturang mejalan sambilanga ngrengkeng,
“Apana ane ngeraniang gumine mebiayuhan?, lantas tepukina I tumisi
nyerengseng mondong umahne,! I lutung ngengalang maekan matakon “ue…
Tumisi dadi iba nyerucut mondong umah?. I Tumisi matolihang lantas mesaut,
“inggih jero pecalang, awinag titiangrarud makta umah santukan ikunang-
kunang milehang ngaba api, manah titian jejeh pet ipun nguncangan umah
titiange, samemangkin jerone tunas titian pasubayan.”
Mara keto raos I tumisine, I lutung brangkit pesan, matane barak tumuli genjanga mejalan ngalih I kunang-kunang. Suba joh pejalane, saget tepukina I kunang-kunang di tengah umahne. I Lutung nyagjagin sawireh ngucap “ ue… I kunang-kunang mai malu!”
I kunang-kunang matolihan lantas maekin. I lutung. I kunang-kunang
ngucap, nawegan jero pecalang, napi wenten karya?, dados nemben ngerereh
titian? I Lutung nengkik mamunyi, “ye… ngudiang iba tandruh ?, jani iba lakar
krangkeng awake pelih iba mailehan ngaba api, ngawinang gumine
mablayuhang, liu anake rarud ngaba umahne.”
I Kunang-kunang dabdab nyutin, ‘mangkin dumun jero pecalang. Awinag
titang ileh-ileh makta api, santukan I Beduda sadina-dina ngai bang-bang ring
margi-margine yan titian nenten makta suluh sinah titian macelempung kebang-
bange. Sane mangkin titang nunas pematut ring jerone.”
I Lutung magebras ngalih I Beduda, saget tepukina I Beduda disamping
gokne. I Lutung matkon. “Ai…, beduda corah, dadi iba ngawag-ngawag ngai
bangbang dijalane?, laksana ibane ngaenag gumi biut. I Beduda mesaut dabdab,
“mankin dumun jero pecalang,. Tetujon titian mekarya bangbang pacing anggen
titang nanem bacin I Lembune, sane mebrarakan ring margane, sinah yan
sangprabu melancarang margine bersih ngawinang ledang kayun idane. Iwangke
laksanan titange sekadi sapunika? I Lutung maplengek lantas ngerimik, “ nah
yan keto unduke, I Lembu ane gumine biut, jani awake man ngewales corah
laksanan ibene maluan. Das-dasan awke kelembu di pasihe dugas iba ngutang
awake di peragane. “ I Lutung magebrus mejalan gencang ngalih I Lembu.
Ceritayang I Lembu sedek medem-medeman ngilang padang, jeg teke I
Lutung pejalane encol, kipekane merengang I Lembu nyapa alon, “ inggih jero
pecalang lunga kija mangkin?. I Lutung mesaut bangras, “ ih, lembu, iba mula
demen ngeletehin gumi keme-mai muyagan bancin ibane, jani iba patut
kenedenda mati. Iba lakar repotan kai ring prabu Singa.
“ I Lutung laut mejalan ngerereh I Singa, diarep I singane, I Lutung masila.
I Singa ngeraos, ih I Lutung adakeh iba nepukin pakeweh nabdabang gumine?, I
Lutung mesaut nawegan sang prabu!, ipun lembu sane purun tempal ring iratu,
manah ioune mebalik, ipun jagi ngadu ring iratu. Mara keto raos I Lutung, I Sing
pedih makpak, nagih nyarap ukudang I Lembune, lantas I Singa ngalih I Lembu
kasarengin teken I Lutung.
Ceritayang I Lembu ketemu teken I Lelasan. I Lembu orahange dewekne
repotange teken I Lutung, sinah ia lakar sarape baan I Singa, I Lelasan seken
ngeraos “uduh Lembu de jejeh !, seenune kaine hidup, konden karwan iba lakar
mati, awake misadya nandingin I Singa. Buin kejepne saget teka I Singa ajak I
Lutung, I Singa nyagjagin I Lembu, I Lelasan encol ngadang I Singa sambilange
mamunyi bangras, “ ih Singa cang tandingan ci !, yan kai suba mati mara iba
dadi nyarap I Lembu. I Singa mamunyi bangras, “ ih Lelasan nyalah-nyalah kai
ngelawan iba, gediang awak ibane!, dosan I Lembu gede pesan, ia pantes kene
denda mati?? I Lelasan ngucap, “ih Singa eda iba liunan pete mai metanding.
Lawan icing. I Singa ngamuk lautnyarap, I Lelasan saget mekelid tendasne ngigel
ikutne kutal-kutil. I Singa pedih pesan laut ngengsebang nguber. I Lelasan encol
makecos ka tunggak tinge, I Singa ngangsebang. Nyerap, saget tunggak tiinge
kene sagrep, metatu bungut I Singa cuah-cuah pesu getih. I Singa nyelempoh
lantas mati. Nepukin I Singa mati I Lutung melaib bah bangun ngungsi alas
wayah.
sumber : satuabaliku.blogspot.com


text:
Ulian jengah ane ngeranayang
Krane hidupe ne kuangan tiang luas keluar negri
Ngalih gae ngutang pianak kurenan
Sing mulih tiban-tibanan ngoyong rage pade mejohan
Sinah ibuk sing karuan
Gelis satue apang enggalan enem tiban sube mejalan
Tiang jani maan selah lakar mulih
Liang tusing karuan lakar tepuk pianak kurenan
Uling pidan ngubatin kangen tuah metelpun-telpunan
Mekesiab ken unduke ane tepukin jani jumah
Pianak dogen ngejengit nanging kurenan tiange….
Reff
Sube melaib ngalahin tiang pelaibang cicing
Be pesane amah cicing
Percume tiang ngirimin ngebulan jeg anggone
Medemen- demenan ngajak muani elenan


text:
Taksu minab sampun lumrah kapireng ring pakraman pamekasnyané olih Krama Bali. Taksu pastika janten mapaiketan sareng kesenian miwah nyama braya sané malaksana ring widang kesenian. Kesenian sané madasar antuk taksu. Nanging sané patut kapikayunin inggih punika, napiké kramané sareng sami madué taksu, turmaning wénten sané macihna miwah nénten.
Krama Bali (Hindu) kasub antuk keseniannyané sajabaning budaya lan agama. Ngninin indik seni, krama Bali nguningin silih sinunggil pedoman indik mikolihang bobot ngasilang sinunggil karya seni sané mataksu. Taksu wantah réfléksi keindahan, énergi, bakat sané kaduwénang sinunggil manusa kaadungang sareng waranugraha sané kaicén olih Ida Sang Hyang Widhi. Asilnyané kanggén ngayah pinaka simbol nyihnayang bhakti majeng Ida Sang Hyang Widhi Wasa madasar nilai-nilai budaya tradisi lan agama.
Punika awinan taksu prasida kabaos pinaka landasan dasar majeng manusa mangda setata jemet mautsaha ngasilang asil karya seni mabobot sané prasida kacingak, karasayang utawi seni sané kacingak majalaran gerak tarian.
Manut silih sinunggil pregina sané sampun lami lascarya ngayah ring widang kesenian drama Tari Calonarang, Komang Indra Wirawan, S.Sn. M. fil. H., ri kala kacunduk ring genahnyané jenek daweg Wraspati (27/9) lintang nyelehin, ida dané sareng sami sujatinné madué taksu, taksu ring anggan i manusa punika marupa kekuatan pikiran sané pacang metu yéning anggan manusa inucap sampun kasuciang, kabersihang majalaran upacara.
“Taksu pinaka sinunggil kekuatan pikiran sané wénten sajeroning soang-soang anggan manusa mapaiketan ring sapunapi taksu punika prasida maguna pinaka panuntun umat, ngicén manusa sugésti sumangdané uning turmaning prasida nuntun solah laksana manusa mangda mauwah saking laksana sané iwang manados mawali becik,” baosnyané.
Taksu wénten sajeroning samian swagina seni inggih punika sajeroning seni Sasolahan, Wayang, Arsitektur Tradisional, Patung, Sastra, Lukisan, miwah seni sané lianan. Ngninin indik kawigunannyané, taksu pacang ngicén manusa punika semangat, kecerdasan, motivasi, kharisma ri kala ngambil geginan ring widang seni. Gumanti tan surud-surud nincapang bobot swagina makeseniannyané, taksu taler nuntun umat ring ajah-ajahan agama pinaka cihna astiti bakti (Yadnya).
Nglantur, dané sané taler pinaka dosén ring IHDN Dénpasar punika nyihnayang, taksu pinaka kekuatan (kharisma). Taksu prasida kapolihang antuk sakatah pamargi, utamannyané kapolihang antuk pamargi sané becik mangda asilnyané nglantur taler becik. Taksu wénten makudang-kudang sorohnyané, inggih punika taksu kabakta saking embas (keturunan), taksu kapolihang saking malajah miwah taksu kapolihang saking nunas.
“Taksu sané kabakta ngawit embas kabaos taksu paban raré inggih punika ulian keturunan miwah paica saking Ida. Kaping kalih taksu ulian malajah, seleg malajahin sinunggil seni ngawit kantun alit, jemet nglaksanayang paindikan seni sané kasenengin gumanti mateng ring ragannyané. Salanturnyané, taksu ulian numbas, taksu punika lumrahnyané kanggén olih para dagang, minakadi taksu pangégér, pangasén, penangkeb, panglais miwah sané lianan,” dané nlatarang.
Taksu sané malih siki, wénten taksu ulian kapolihang ring sinunggil pura, santukan majodoh sareng pura punika raris kaicén paica. Maka sami taksu punika mangda becik-becik kawigunayang, “Melah-melahang ngawigunayang taksu yéning iwang antuk ngawigunayang taksu punika prasida dados pengiwa, sawaliknyané beneh antuk ngawigunayang taksu punika prasida dados penengen, “ dané ngwewehin.
Dané negesang, taksu inggih punika sakancan soroh taksu sané kapolihang sangkaning keturunan miwah ulian malajah pacang langgéng yéning ida dané kayun setata malajahang saha nincapang bobot angga miwah kesucian spiritual ida dané.
Ri kala katakénin indik napiké manusa sané sampun mataksu ngawit wawu embas utawi keturunan taler patut malih kaupacarain ?
Manut dané, sakancan jatma sané malajahin sastra, malaksana ring widang kesenian inggih punika molihang taksu saking keturunan, saking malajah miwah numbas, patut pinih riin nglaksanayang sinunggil upacara nyuciang angga sarira manut widang kesenian napi sané kaplajahin, umpaminipun Dalang, sajeroning malajahang nalang patut mawinten wayang, sapunika taler malajahang widang seni lianan patut nyuciang angga.
“Jatma sané malajahang taksu makasami patut molihang upacara pinaka sarana nyuciang angga, mamurug kabaosang yéning krama Bali nénten nyuciang angga “mabersih” sekala lan niskala. Yéning i raga nénten ngrihinin nyuciang angga, punapi carané Ida Sang Hyang Widhi prasida ngicén i raga waranugraha marupa taksu.? Lianan punika mangda i raga sajeroning malajahang sastra miwah seni nénten keni “Raja Pinulah”,” baosnyané.
Kija umat patutné pedek tangkil yéning nglaksanayang mawinten? I raga patut pedek tangkil mawinten ring Geria matur ring Ida Pedanda duaning i raga pacang ngayah. Napi tetujon mawinten lianan ring nyuciang angga sarira? Tetujon lianan mawinten wantah maka cihna i raga mapiuning majeng Ida Sang Hyang Widhi Wasa miwah krama duaning i raga pacang ngayah manut seni sané kaplajahin gumanti seken-seken mataksu tur kaangkenin olih krama. Lianan punika, santukan sakancan kesenian ring Bali mapaiketan sareng widang upacara agama gumanti krama sané ngayah kesenian patut pisan kasuciang.


text:
Krama Bali kaajahin mangda setata madue pangrasa (kepekaan), majeng sakancan paindikan ring wewidangannyané. Ring Bali mapaiketan sareng budaya umat Hindu, sakancan paindikannyané setata kadasarin nilai, majanten nilai iriki nénten maarti jinah, nanging nilai iriki wantah makna. Éling ring makna artinné umat punika madué pangrasa, taler artinné umat punika teleb ring ajah-ajahan kitab suci Wéda. Umat sané madué pangrasa artinné umat sané makmur antuk nilai-nilai lan makna idup.
Kain poleng, warna poleng, miwah saput poleng, silih tunggil paindikan sané raket pisan sareng umat Hindu sajeroning upacara miwah upakarannyané, punika manut penampén krama tamiu. Indik sapunapi sujatinné wentuk, guna, miwah makna kain poleng majeng umat Hindu gumanti kantos kabaos sakral? Manut Drs. I Ketut Wiana, M.Ag., putih punika pralambang becik, suci. Yéning selem punika pinaka lambang kasukertan, lambang kemakmuran, kesuburan. Madasar antuk warnan Kresna sané selem madué arti kasukertan, selem taler pinaka lambang Déwa Wisnu.
Dané nglantur negesang, sajeroning Wraspati Tatwa 33 kabaosang “ Cihnan anaké mapikolih nyalantarayang kaluihan wénten tetiga, inggih punika Jnana, Tarka Jnana, miwah Dana” Artinyané warna kain poleng manut dané madué teges indik sapunapi nyuukang mangda manusa madué pakayunan (niat) sané becik, nanging pikayunan punika mangda prasida kamargiang majeng kasukertan.
“ Pikayunan sané becik mangda prasida kasalantarayang antuk praktik sajeroning nyujuh kasukertan, pakayun becik kaaptiang mangda ngasilang kasukertan,” baosnyané negesang.
Pikayunan sané becik taler mesti kadulurin antuk kaweruhan, santukan kaweruhan wantah dasar saking sakancan parilaksana. Yéning madué pikayunan sané becik kémanten nanging nénten kaimbangin antuk kaweruhan, taler nénten prasida paripurna nyujuh kasukertan. Laksana sané becik pacang rumasa kirang tur nénten wénten gunannyané. “ Pikayunan becik tan pakaweruhan punika polos, tan wénten gunannyané,” baosnyané.
Nyujuh kasukertan inucap umat patut nyelehin dasar paiketan nilai poleng, warna putih lan selem. Paiketan putih miwah selem majanten nénten prasida kalepasang saking filosofi umat Hindu. “Putih lambang kasucian manah, nanging patut kamargiang kantos molihang kasukertan, kapralambang antuk warna selem,” baosnyané. Artinnyané putih taler pinaka lambang pikayunan (pikiran), yéning pikayunan sampun suci pacang prasida mapineh becik, raris kamargiang majeng paindikan sekala majalaran laksana, wawu prasida ngasilang kasukertan, kemakmuran makna saking warna selem punika.
Yadiastun wénten sané maosang warna selem punika maarti kaon, umpaminipun yéning wénten kematian, utawi sajeroning upacara ngabén ring Bali, pungkuran wénten sané nganggén warna busana selem. Indiké punika napi ké patut? Wiana negesang, selem punika wantah warna simbol kasukertan. Salami puniki wénten krama sané nganggén busana selem sajeroning pangabénan, manut dané, duaning keni pengaruh barat, budaya sané kapolihang (diadopsi). Nanging, mangkin krama sampun ngawit uning ring makna warna selem, punika awinan sajeroning pengabénan krama sampun mawali nganggén busana warna putih.
Saput Poleng Makna Sekala-Niskala —
Saput poleng, identitas Bali, identitas manusa Bali. Manut I Ketut Rupawan sajeroning bukunnyané “Saput Poleng Dalam Kehidupan Beragama Hindu Di Bali” sané katerbitang olih Pustaka Bali Post. Kabaosang, lumrahnyané saput poleng kawentuk olih kain warna putih miwah selem. Salanturnyané sorohan saput poleng sané kawentuk antuk warna putih miwah selem kawastanin saput poleng rwabhineda. Saput poleng sané kawentuk antuk kain warna putih, abu-abu, miwah selem kawastanin saput poleng sudhamala. Saput poleng kawentuk antuk kain warna putih, selem miwah barak kawastanin saput poleng tridatu.
Kawigunan saput poleng sajeroning kahuripan umat ring Bali, saput poleng kanggén olih pecalang, jro dalang, balian desa, kapasang ring pelinggih, ring pratima, arca, kalilitang ring kayu, ring kulkul, ring tokoh-tokoh itihasa, miwah sané lianan.
Umpaminipun saput poleng busana pecalang nyiriang kawibawan, kawicaksanan, kenetralan, kabaosang masyarakat Bali sajeroning sistem keamanan madué lembaga pengamanan inggih punika pecalang. Nganggén saput poleng kaaptiang pecalang setata eling ring rwabhineda, becik utawi nénten wewidangannyané, celang nguratiang wewidangan desa gumanti trepti. Ring buku iriki taler kabaosang pecalang wénten sekala (nyata) miwah niskala (spiritual).
Saput poleng sajeroning palinggih, minakadi ring panunggun karang, tegesnyané penunggun karang pinaka pecalang niskala, kaaptiang kekuatan Ida Sanng Hyang Widhi malinggih irika, saking sekala umat éling ring rwabhineda sarahina majalaran setata ngantenang saput poleng ring palinggih.
Saput poleng sané kapasang ring kayu, ring pura utawi ring margi, ring Bali umat pacang manggihin kayu ageng sané kasengker antuk saput poleng. Masang saput poleng ring kayu sujatinné mapaiketan sareng konsep tri hita karana. Nyingak saput poleng ring kayu, artinné kayu punika katengetang, yéning sampun tenget umat raris eling ring kuasa Hyang Widhi, paiketan rwabhineda sareng manusa, miwah éling ring palemahan. Saput poleng ring kayu punika artinné ngemit palemahan saking sekala.